Ar paludoù-holen | Becedia\nA bep seurt mod zo da c’hounit holen, ne c’halled ket dioueriñ anezhañ gwechall pa venne d’an dud mirout ar boued, koulz er gêr hag er friturioù. Dastum anezhañ er paludoù a c’heller ober, un tamm evel ma reer gant trevadoù al labour-douar. Ar re bellañ war-zu norzh Europa eo paludoù-holen Breizh hag ar re goshañ ivez dre youl ha startijenn ar baluderion a zalc’h anezhe dibaouez en o rez abaoe ar Grennamzer.\nRedioù an diazezañ paludoù\nGant an dud e vez savet paludoù. An dourvor avat an hini a daol holen enne, dre nerzh al lanvioù, an heol hag an avel. Evit o sevel e ranker kempenn leurioù lec’hid dizintrus (al lec’hidenn) war live uhelañ ar gourlen. Peogwir e vez gounezet holen dre nerzh an heol e rank hin an arvor kas an dour da aezhenn evit ma c’h afe an holen war vec’hiekaat : nebeut a c’hlav e-kerzh an hañv, heol a brantadoù hir, hag avel ingal.\nGeografiezh paludoù-holen Breizh\nKement-mañ a oa bet kavet e Breizh e pleg-mor-bet Machikoul hag e ouf Bourknevez e Bro-Wenrann, etre genou al Liger ha hini ar Wilen, war gourenez Ruiz hag e lec’h-mañ-lec’h war an aod etre Lokmariakaer ha Rianteg. En Amzerioù-nevez e oa bet klasket postañ arc’hant en diazezañ paludoù-holen war aodoù norzh Breizh, e goueled pleg-mor Sant-Brieg hag e Sant-Sulieg, war vord genou ar Renk. En aner avat.\nEtre genou al Liger ha hini ar Wilen eo bet diorreet ar gounit-holen diwar bevar diazad distag, un ugent kilometr bennak an eil eus egile. Eus an norzh d’ar su emañ diazad Pennestin, diazad ouf Mesker (a vez drouganvet diazad ar Mes ivez), diazad Baz-Gwenrann (war gomunioù la Turballe, Gwenrann, ar Baol-Skoubleg, ar Pouligwenn, Baz hag ar Groazig) ha diazad Sant-Nazer-Pornizhan.\nMaezioù douar ha dour mesk-ha-mesk\nGant ar paludoù-holen zo bet savet maezioù dibar, douar ha dour mesk-ha-mesk anezhe. Seul luziet eo ar re-mañ m’int bet savet, e Bro Wenrann da skouer, diwar ur rouedad kanioù-mor ha ruzelennoù strizh ha kammigellek – a vez graet des bondres anezhe - a gas eus tachenn ar gounit-holen d’ar mor, o wriat un takonad logelloù dizingal o ment hag o stumm.\nDaou seurt poulloù zo, ar beolioù hag an silinoù, stanket-mort gant kaeoù pri. Al lec’hideg a vez graet eus ar veol bennañ hag ar c’hobieroù (les cobiers) eus ar reoù all. Al lec’hideg eo ar poull nemetañ ma red an dourvor war-eeun ennañ, eus 30 da 35g holen dre litrad anezhañ. Roet e vez digor dezhañ dre un trap da goulz ar morioù bras. Alese e red an dour davet ar poulloù all, kobieroù ha holeneier. Speurennet eo gorread an holeneier gant kaeigoù pri, a vez graet pontoù (les ponts) anezhe ha rannet evel-se etre poulloù-aezhenniñ ha bec’hiañ dourvor (les fards), poulloù serriñ hili (les adernes / kaoterioù) ha strinkenniñ (les œillets / lagadennoù). Priziet e vez talvoudegezh o font dre an niver a lagadennoù a zo anezhe, eus un nebeud reoù betek meur a gantad evit lod anezhe. Er mod-se ivez e vez priziet o nerzh teurel holen.\nPa oa ar pevar diazad gounit-holen en o barr, war an aod etre al Liger hag ar Wilen, etre 1850 ha 1860, e oa 33 400 lagadenn anezhe. E 2011 ne veze gounezet holen nemet war 11 500 anezhe, koazhet o zachenn war diazadoù bae Mesker ha Gwenrann nemetken.\nCheñchamantoù oa bet degaset ivez e maezioù ar gounit-holen gant an drafikourien a-vras adalek ar bloavezhioù 1840 pa voe savet gante skiberioù maen da gentañ, ha prenn goude-se, dres d’ar c’houlz ma vleunie ar gapitalouriezh c’hreantel war an aod.\nMont en-dro ar paludoù hag an dastum holen\nEus al lec’hideg e vez laosket un dister a chal da redek war-zu an holeneg. Treiñ dousik eus krec’h d’an traoñ a ra an dourvor neuze er poulloù aezhenniñ, kent bezañ stanket er c’haoterioù ha bezañ dasparzhet el lagadennoù dre ur c’han a vez graet la délivre (ar skarzh) anezhañ. Goueledenniñ a ra enne an hili bec’hiet diwar nerzh an heol hag an avel pa vez etre 270g ha 300g holen anezhañ dre litrad dourvor.\nNeuze e krog an holen da strinkenniñ war gorre al lagadenn. Holenn gwenn a vez graet anezhañ, pe c’hoazh holen Gwenrann pe holen munut, a vez gwerzhet en anv « bleuñv holen ». Dastumet e vez gant ur seurt sklipard hir e droad a vez graet une lousse anezhañ. Neuze e c’heller dastum an holen gros bet o strinkenniñ war leur bri al lagadennoù, gant ur rozell ledan hir he zroad a vez graet une lasse anezhi.\nLabour ar baluderion\nWar renk al labourerien-douar emañ ar baluderion. Derc’hel an holeneier hag ar rouedad kanioù-dour en o rez koulz ha dastum ha serriñ holen eo o micher. Ober a reont gant binvioù azas hag arbennik evit kas o labour da vat : boguette (ur bal pleget), ferrée, boutoué (ur rozell all), lousse à ponter (ur sklipard all) evit merañ pri ha dilec’hiañ lec’hid ; lasse (rozell da zastum holen gros), lousse à sel blanc (sklipard da zastum holen gwenn). Gant ur garrigell he rod kaoutchoug c’hwezhet e vez chareet holen gros en holeneier, eus al leurioù dizourañ (les ladures) betek le trémet, al leur a vez berniet warni holen un tolpad lagadennoù, en hañv.\nAbaoe ar bloavezhioù 1980 e vez skarzhet rouedad pennañ ar c’hanioù gant ur balataerez. Kement all evit an dougen, ar charreat hag ar serriñ holen er-maez ar paludoù goude an eost : gant traktorioù ha kirri labour-douar e vez graet, ha miret e vez an holen war gobiri goloet gant ballinoù hag a zere d’an danvez-boued, ha n’eo ket er salorges (skiberioù-prenn) ken.\n1 500 kg holen gros ha 150 kg holen munut a vez dastumet bep bloaz, well-wazh, en ul lagadenn. Danvez-boued eus an dibab a zo anezhe o-daou, rak kloridennoù, sodiom ha manieziom a zo en eil hag egile, koulz hag an oligoelfennoù a gaver en dourvor.\nOberenn Lec'hienn vras [video]\nBed.bzh : "A la conquête du sel" [video]\nKaout titouroù ouzhpenn - Cap Atlantique\nKeleier war al lec’hiennoù glad tro holen ar mor Atlantel


Pajenn:Perrot - Bue ar Zent.djvu/751 - Wikimammenn\nPajenn:Perrot - Bue ar Zent.djvu/751\nEvelse e oa gwechall pobl Breïz-Izel, rak an tri lec’h-man a oa unanet en e vue : an iliz, ar vered, ar gêr. An iliz a oa kalon ar barouz, ar re varo dastumet holl an tostan d’ezi, hag ar re veo bodet, muian m’hallent, endro d’ar vered ; eus ar c’hreiz e save an tour, da gas warzu an nenv klemm an Anaon ha peden ar re veo : ar vered a stage ar barouz ouz an illz, hag an iliz hag an tour o stage holl ouz an nenv.\nEun dôlen gaer, mar oe biskoas. Hirie, e ver o tanzen difreuzan anezi. Ar vered a oa hent an iliz ; ’vit dizrei ar Breton diwar hent e ilizou, e kaser ar berejou pell dioute : an iliz diouz eun tu, ar vered diouz eun tu-all, hag an dud diroutet a vo evel tri mailh torret eur chaden hag a yee gwechall eus ar bed-man d’ar bed-all.\nEn kreiz ar vered, an iliz an disteran a zo kaer da welet ; gened ar vue, ar galloud, ar vadelez, a splann dispar war he zâl, en kreiz park sioul ar Maro ; hag ar Vered, pegen dudius d’ar galon he fleustri tro-war-dro d’an Iliz ! Na tener ha frealsus ar moueziou a zav eus don ar beziou o lavaret holl en eur c’hantik :\n« Skuilhet hon deus endro d’an iliz ludu hon c’horfou, evit ober eun hent da gas da dabernakl an Doue beo.\n» Pa oamp o vevan e-touez an dud, e teskemp d’eze hent an Iliz ; breman, pan omp maro, ni o c’helenno c’hoaz.\n» Pegen mat eo bevan en harz ho tioueskel, o Doue, ha pegen mat kousket goude en skeud hoc’h iliz ’lec’h oemp badezet.\n» Ar voger a zisparti ac’hanomp diouz tachen ar re veo a zo henvel ouz divrec’h an Otrou o stardan achanomp war e galon.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/751&oldid=141056 »


Samedi 20 février 2021 à 15:09 - Mis à jour le samedi 20 février 2021 à 17:31\nAr c'haner Riwan Huon a zo war e leve bremañ © Radio France - Axel Perret\nGounezet en deus Riwal Huon "Prizioù" 2011 gant "Ar marc'h glas" skrivet gantañ, ur romant liammet gant tout e vuhez e Sant Hern (29) dibaoe tregont vloaz. Munuzer a-vicher a oa Riwall ha roet en deus kentelioù e brezhoneg evit ar vugale e-giz den a-youl vat da c'houde.\nBarzhonegoù zo graet 'vit bezañ kanet (Riwall Huon)\nAl levrioù, ar brezhoneg hag ar yezh skrivet oa bet kavet bepred tro dro dezhañ bemdez er gêr e-pad e yaounakiz e Brest. Ha krog eo dibaoe pell da skrivañ forzhig a varzhonegoù.\nMe a zo ur c'hazig melen eus parrez Kleden. Eñ a zo ur c'hazig louet eus parrez Speied ("An daou gazh war ar pont" gant Riwall Huon)\nBarzhonegoù zo graet 'vit bezañ kanet hervez Riwall Huon. D'e soñj eo ur mod a feson da lakaat braventez son ar yezh gant ar sonerezh. Kanaouennoù farsus, pouezus pe marvailhus zo bet skrivet gantañ ha bremañ 'vo klevet istor daou gazh war ar pont, skrivet ha kanet gantañ.


Abadenn Ar vandenn : Gouren ha kontadenn ar milour\nKoursoù karrigelloù ba Kerien\nJean Gwilhom ha Marsel Gwilhoù aterset gant Annie Ebrel …\nLéonie & Jean Dugay ha Roger an Ny\nPennadoù-kaoz graet gant tud Radio Kreiz Breizh e 1986 :…\nFenoz en abadenn vo kaoz deus ar gouren ha klevet vo ur …\nBoulloù ha komis\nDésiré Kamuz deus Pontre o kaozeal diwar-benn boulloù Br…\ne-kerzh an abadenn-mañ: - Charles ar Verr deus Sant-Nik…\nAbadenn Ar vandenn - Pennad skignet d'ar 17.01.2021\nPennad-komz kaset da benn gant : Tomaz Laquaine\n- Germaine Lukaz a oa engouestlet e bed ar gouren, betek bout anvezet maeronez ar c'hourenerezed hag ar gourenerien. Displeg a ra da Noelle Simon un tamm deus ar cheñchamantoù he deus bet gwelet. Atersadenn graet e miz Ebrel 1990.\n- Evit derc'hel gant ar gouren, ur ganaouenn bet savet gant Edouard ar Saoz e 1973, sonenn Kalvez. Eñ zo o kas ar ganaouenn. Embannet oa bet da heul ar levr "Le gouren dans la tradition populaire".\n- Kontadenn ar milour oa bet enrollet e miz Kerzu 1993 e Ti Pikouz (Sant-Nigouden) e-pad un nozvezh kontadennoù. Deus Kergrist-Moeloù (lec'h n'eus ket 'met tud dres) emañ ar gonterez met ne ouiamp ket piv eo c'hoazh. Setu ma anvezit ar mouezh-mañ larit dimp!\n"Ar vandenn" zo un digarez kaer da glevet traoù a bep seurt hag a zo bet skignet war RKB abaoe ma zo deus ar radio. Un tamm diboultrennañ zo graet d'an dielloù kement ha reiñ da glevet istor ha sevenadur Kreiz Breizh ha Treger dre ur brezhoneg c'hwek evel-just ! Bep Sul da nav eur beure, adskignet d'ar Merc'her da 7 eur noz.\nKinniget gant Derv Huellou ha Tomaz Laken


Pajenn:Marigo - Buez ar Saent.djvu/287 - Wikimammenn\nPajenn:Marigo - Buez ar Saent.djvu/287\nquer parfet ma voe lequeet da Superiores en he C’houent. Ne d’ê quet ar bloaveziou eo a ro ar furnes hac ar vertuz ; e pep oad e eller beza fur ha parfet pa en em roer d’ar mad, pa labourer a barfetet, evit en em renta vertuzus.\nEil Reflexion. Ar Superiores santel-mâ, hac hi bepret affliget gant clènvejou anquennius, a ree cousgoude bep-tra gant un ær countant ha joaüs, hac a gomse bepret ous pep-unan en ur fæçoun douç ha gracius. Quemense a oa un effet eus ar garantez vras e renne en he c’halon.\nEn hor c’hlènvejou ha beza hon eus-ni ar memes patiantet hac ar memes douçder en andret tud hon ty ? Pa c’hoare un drouc bennâc gueneomp, pe un nec’hamant bennâc, pe ma stourm un dra bennâc ouzoump, ne doum-ni quet marteze chagrinus, depitus ha colerus ê quêver ar re a so en dro deomp, heb gallout memes rei respont-vad ebet da zen. Quemense a dleffe ober deomp aznaout peguen neubeut hon eus a garantez.\nAn unan-var-nuguent a viz Ebreul.\nSANT ANSELM, ARC’HESCOP.\nSant Anselm, eus ur famill nobl ha distinguet eus ar Piemon, a renoncas da c’hrandeuriou ar bed evit en em renta Religius en Abaty du Bec en Normandi, e pelec’h e cunduas ur vuez mortifiet bras, ispicial en dibri hac en eva.\nEvel m’en devoa c’hoant bras d’en em avanç er studi, hac un desir brassoc’h c’hoas da avanç er vertuziou, e teuas souden habil ha fervant meurbet ; hac e oue choaset evit Superior eus e Gouent, Hiniennou eus ar Religiuzet a gavas drouc ma oa bet preferet Anselm da gals a re-all cozzoc’h evintâ ; mæs\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/287&oldid=134396 »


Bredelfennouriezh | A ! Lenn...\nCategory Archives: Bredelfennouriezh\nOber un evezhiadenn\t| tags: Demian, Detlef, Emil, Herman, Hesse, Karthaus, Sinkler\t| posted in Alamaneg, Bredelfennouriezh, Esperanteg, Lennegezh evit ar re yaouank (yezhoù all), Prederouriezh, Psikologiezh, Romantoù\nOber un evezhiadenn\t| tags: Claude, inceste, incestuel, Paul, Racamier\t| posted in Bredelfennouriezh, Galleg ha bet lakaet e galleg, Psikologiezh, Skridoù-esae\n2 Evezhiadenn\t| tags: Despentes, King, Kong, théorie, Virginie\t| posted in Bredelfennouriezh, Buhezskridoù, Galleg ha bet lakaet e galleg, Psikologiezh, Skridoù-esae, Sokiologiezh\nCinq leçons sur la psychanalyse ha Contribution à l’histoire du mouvement psychanalytique, Sigmund Freud, Aostria (1909 ha 1914)\nGant al levr-mañ em boa c’hoant da zizoloiñ tezennoù Freud drezañ e-unan. Un dibab avizet : displegañ a ra er pemp kentel-se ar pep retañ hag ar pep anatañ eus ar bredelfennerezh da dud ne ouezont ket petra eo.\nSkrivet mat eo ha dedennus, daoust ma ne vije ket dizoloet kalz tra e gwirionez, gant an intret m’eo ar bed a-vremañ eus soñjoù Freud. Souezhet on bet gant ton an testennoù, buhezek, aes da lenn ha plijus, enno skouerioù farsus zoken. Kinniget eo an traoù en un doare lennegel ha skiantel war un dro : santout a reer eo frammet ar soñjoù. Seurt komz-plaen zo aet er-maez diouzh ar c’hiz evit an danvezioù skiantel a gav din, hag e gwirionez e rae diouer din e fin ar pennadoù ur seurt berrdres, ur c’hinnig dre boentoù, evit renkañ ha strollañ aesoc’h an elfennoù nevez em eñvor. Netra normaloc’h, pa oa an testennoù-se danvez kaozeadennoù dirak saliadoù.\nNe oa ket ken brav an eil lodenn, skrivet e 1914, o sklaeraat an hentoù lies bet kemeret gant ar bredelfennerezh e penn kentañ, ha, dreist-holl, o resteurel da Gaezar ar pezh oa dezhañ, ha da Freud kemend-all. An emsav bredelfennel a zouge en e greiz egin e zispac’h ‘toare. Met n’eo ket dudius-meurbet gwelet an dud o sachañ pep hini diouzh e du… da virout d’ar studierien war an danvez marteze ? N’eo ket evit kement-se e oa diaesoc’h da lenn. Enouüs, ne lavaran ket.\nIntereset on bet gant personelezh Freud, a laosk da vezañ gwelet en e skridoù.\nUn higenn eta, d’al lenner da vont pelloc’h ganti : hag e rin.\n5 Evezhiadenn\t| posted in Bredelfennouriezh, Buhezskridoù, Galleg ha bet lakaet e galleg, Levrioù didaktik, Psikologiezh, Skridoù-esae, Studiadennoù\nPilgrim, Timothy Findley, bro-Ganada (1999)\nUn dizoloadenn eo bet ar romant 800 pajenn bennak-se lec’h m’en em gaver, evel e-barzh Noire, la neige, gant ur bern tud a zo bet anezho da vat, an hini pouezusañ o vezañ Carl-Gustav Jung en e en-dro familh ha labour. Pal ar romant ne oa ket kontañ buhez Jung koulskoude, hini ur c’hlañvour eus e glinikenn ne lavaran ket. Hennezh a ziskouez na vezañ ket gouest da vervel daoust m’en dije klasket meur a wezh en em zistrujañ. Savboent hag eñvorennoù un den divarvel a lakaer da foll hon eus eus un tu, ha savboent ar vredonourien a ra war e dro, rannet etrezo dre o c’hredennoù a-fed labour. Ma teuio a-benn Pilgrim da nijal kuit eus e doullbac’hioù diabarzh ha diavaez, eo ar c’hontrol a c’hoarvez da Jung a riskl tamm-ha-tamm war-zu an diwaskadenn hag ar follentez en ur lakaat en arvar e familh hag e vrud-labour.\nM’eo ken gwallzedennus eo da gentañ tout en abeg m’eo skrivet brav, hep re a ardoù met savet en un doare luziet a-walc’h evit derc’hel digor spered al lenner penn-da-benn. Furchet don eo bet psikologiezh ar penndudennoù met dedennus eo ar romant abalamour d’an dud a eil renk ivez, mitizhien, klañvourien all o deus ivez ur vuhez dezho o-unan. Hep na laerfent ar plasoù kentañ er romant e anavezer mat anezho hag e kendruezer pe trider ganto : kalz a ampartiz a ziskouez a-berzh ar skrivagner.\nPlijet on bet kalz ivez dre ma n’eo ket temoù chaoket ha dichaoket a vez dornataet gant ar romant-mañ, dre hini ar beurbadelezh : peseurt ster reiñ d’ur vuhez ne baouezo morse ? ha pa vez anv eus karantez, eo diwar-benn an dremmoù liesseurt a c’hell kemer e-barzh ur c’houblad kozh pe diwar-benn karantezioù doujus ne c’hellont ket bezañ kaset da benn. Pa vez anv eus mignoniezh n’eo ket darempredoù klasel c’hoazh, mignoniezhioù mut, a vank atav un displegadenn bennak dezho… Evit iskis m’eo ar romant e chom dre se gwall zenel ha “posubl”.\nUr pezh-mell lennadenn hag a dalv ar boan bezañ kroget hag echuet.\n2 Evezhiadenn\t| tags: Findley, Pilgrim, Timothy\t| posted in Bredelfennouriezh, Psikologiezh, Romantoù\nPar dibar, Yann Fulub Dupuy (2006)\nUnan eus va levrioù brezhoneg muiañ-karet eo.\nDa gentañ e kav din en deus kalz a galon Yann Fulub Dupuy o vezañ skrivet an testeni-se en hor yezh (seul vihan ar bed, seul dost an enebourien…).\nDa eil e kav din eo ur skrid pouezus, un tammig a familh gant hini Jean-Yves Broudic Diyezh : ar pezh a ra Yann-Fulub Dupuy “luskoù an ene” pe “buhez vredel an unan” dioutañ. Kavout a ra din e tegas un dra bennak pouezus en hol lennegezh.\nD’an trede e plij din peogwir e welan ennañ heñvelidigezhioù gant va istor din-me hag on bet fromet meur a wezh en ur lenn anezhañ.\nRannañ a ran ivez gant ar skrivagner ar soñjoù a eztaol er VIvet pennad, diwar-benn ar brezhoneg hag an tuadur revel. Erru e oan d’ar memes soñjoù nemet ne oa ket diwar-benn an heñvelreviaded nemeto, diwar-benn an holl dud o tont eus ur minorelezh bennak ne lavaran ket. Deuet e oan da soñjal an dra-se peogwir em boa klasket e-pad bloavezhioù ha bloavezhioù perak e oa peg ar c’hoant ennon da zeskiñ brezhoneg, ha ne gaven respont ebet… betek un 10 vloaz bennak goude bezañ kroget. Me em boa liammet se, evidon, ouzh an desevel em eus bet, hag a oa unan a stourm : a-enep ar grem nukleel, ar boued chimik, an direizhderioù a bep seurt a c’hell bezañ er bed ! Pa oan krennardez ha betek penn kentañ va oad gour em boa ur vuhez eus ar re voutinañ, ha neuze em eus bet c’hoant da adkavout ar spered stourm-se, da vont da vanifestiñ, d’en em gannañ gant tud all. Goude-se eo un afer degouezhioù… Souezhet on bet eta oc’h adkavout ar memes soñj, tamm-pe-damm, e-barzh. Ha sur on ez eus muioc’h a dud eget na greder o teskiñ brezhoneg evit abegoù a seurt-se.\nMe gav brav yezh Yann-Fulub Dupuy daoust ma vije diaes da lenn gouez da dud ‘zo. Ne verzan ket an dra-se, me soñj din eo dre m’em eus heuliet ur bern kentelioù gantañ ! Ur yezh resis ha barzhoniel eo. N’hellan nemet stouiñ dirak an oberenn-se a gavan dibar.\n1 Evezhiadenn\t| tags: Dibar, dupuy, Fulub, Par, Yann\t| posted in Bredelfennouriezh, Brezhoneg, Buhezskridoù, Psikologiezh\nDernières nouvelles du monde, Anthony Burgess, Amerika (1984)\nKavout a ra din eo Anthony Burgess ur skrivagner dedennus. Koulskoude, ne ouezan ket re peseurt ster reiñ d’e romant Dernières nouvelles du monde, n’eo ket keleier fresk a zo anv anezho met keleier diwezhañ ar bed. Diheñchet on bet gant ar fed e tremen ar romant e tri frantad disheñvel : tro 1917 (pa vez anv eus Trotski), tro 1938 (pa vez anv eus Freud) hag en amzer da zont evit ar peurrest. Ur romant skiant-faltazi eo en ur mod, unan em eus lennet linennoù bras e itrik n’eus ket gwall bell ‘zo e-barzh ul levr (truezek) gant Bernard Werber Le papillon des étoiles : an douar zo o vevañ e zeiziadoù diwezhañ ; un dornad tud a sav un egorlestr evit saveteiñ bruzhunoù eus an denelezh. Dont a ra en-dro Anthony Burgess war buhez daou zen en deus kavet pouezus er c’hantved diwezhañ, hag adskrivañ pe hiraat o buhez evit m’o dije amzer d’en em soñjal war ar pezh o deus degaset d’an denelezh. Dedennus tre em eus kavet ar pezh a selle ouzh Freud, e-keñver Trotski a anavezen nebeutoc’h ‘m eus bet poan o terc’hel krog pa veze anv anezhañ. Donezonet eo Anthony Burgess evit deskrivañ fin ar bed ha pajennoù brav-tre zo deuet gantañ war ar sujed-se. Dont a ra a-benn an egorlestr da nijal kuit a-raok ma vije pulluc’het an douar. Ur goude-skrid a echu al levr : daou remziad war-lerc’h emañ bugale-vihan an dornad tud kentañ o vevañ e bourzh an egorlestr atav, ne sellont nemet ouzh o amzer-vremañ hag an holl draoù a gavemp ken pouezus (en o zouez Freud, Trotski ha dizouarañ an egorlestr) zo distummet ha prest da vont diwar-wel en o speredoù. Ul lamm-chouk-e-benn a ra Anthony Burgess gant ar fin-se, evel pa lavarfe d’al lenner hegredik ma oamp : graet ‘m eus goap ouzhoc’h, ne oa netra da dennañ eus se, kollet ho peus ho amzer. Iskis a levr eta. Bet em eus bet plijadur oc’h adkavout stil Burgess Orange mécanique (ne skriv ket atav gant ar memes ton), un doare da gemer al lenner da dest evel pa vije un termaji o kinnig ur pezh-c’hoari, gwelet vez o sachañ war fiselennoù e dudennoù evit o lakaat da vont en-dro. Komz a ra lod eus an tudennoù gant gerioù pinvidik ijinet gant ar skrivagner (barrek kenañ e oa war an dra-se : gouzout a rit eo eñ en deus ijinet ar yezh “ragistorel” a ra tud ar film La guerre du feu ganti ?). Koulskoude em eus kavet hir ma amzer a-wezhioù ; alies e vez torret al lusk (a-ratozh) gant cheñchamantoù pennadoù (ha prantadoù istorel) met ivez gant kanaouennoù a gomz kalz e dudennoù drezo ; ha skuizhus e kavan an doare m’en deus da zeskrivañ oberoù e dudennoù evel pa vije leurenner ur pezh-c’hoari. Reiñ a ra d’en em soñjal, sklaer, met pas atav da veajiñ. D’an nebeutañ eo ul levr a zo boued ennañ ha n’on ket sur da vezañ graet tro e binvidigezhioù.\nOber un evezhiadenn\t| tags: Burgess, dernières, monde, nouvelles\t| posted in Bredelfennouriezh, Galleg ha bet lakaet e galleg, Romantoù, Skiant-faltazi\nDiyezh, Jean-Yves Broudic (1993)\nUl levrig iskis ha dibar eo hennezh, skoet on bet o lenn anezhañ. Ar skrivagner a gont penaos en deus bevet an troc’h, ar fed da vezañ bet desavet gant e dud e galleg pa oa o yezh-vamm ar brezhoneg. Ne gont ket dre “me” avat, implijout a ra an trede gour unan evel pa vije distag dioutañ e-unan, o sellet outañ eus a-bell : unan eus efedoù an desevel yezhel iskis-se. Kalz muioc’h a bouez a ro an trede gour unan-se d’e skrid eget p’en dije skrivet dre me, peogwir e c’hell pep hini en em anavezout en un istor zo bet bevet gant kalz a dud, n’eo ket hini un hinienn.\nN’eus ket a volontez en em ziskouez, en em lakaat da skouer : tennañ a ra muioc’h d’ur griadenn eget d’ur pennad-kaoz.\nAr skritur zo brav, noazh, soutil ha modern ; savet mat eo bet ar vaketenn p’eo bet laosket plas da lec’hioù gwenn evel kement a draoù n’heller ket lavaret. Enkrezus eo da lenn, ha war un dro e ra vad.\nEvidon, bet desavet e galleg gant gallegerien a-vihanig, e vez lennet ha resevet al levr evel m’emañ met treuzkaset war ul live all ouzhpenn. N’hellan ket herzel ouzh pegañ va istor-me war hini ar penndudenn. Peseurt reuz a c’hell degas ar fed e tesavfemp ni, brezhonegerien arnevez, hor bugale en ur yezh n’eo ket hon hini gentañ ? N’eo ket ur gwall afer komz div yezh ouzh ar vugale, pezh zo grevus eo en em rediañ da gomz outo / ganto en ur yezh ne vestroniomp ket a-walc’h evit leuskel hor holl santimantoù da dremen drezi. Amjestr a-walc’h eo an darempredoù etre ar boudoù denel en o yezh-vamm dija… Gouzout a reomp ar reuz a zigas desevel ar vugale e mod-se, a-walc’h a destoù zo bet er c’hantved diwezhañ, Diyezh zo unan anezho ; koulskoude e talc’homp da aberzhiñ hor bugale a volontez vat. M’en dare perak ne vez ket digoret un diviz sirius war ar sujed-se. Betek-henn em eus bet ar santimant ne oa ket politically correct lakaat ar gaoz war se.\nOber un evezhiadenn\t| tags: Broudic, Diyezh, Jean-Yves\t| posted in Bredelfennouriezh, Brezhoneg, Buhezskridoù, Sokiologiezh


Buhez ar Sent/1912/Fransez Xavier - Wikimammenn\nBuhez ar Sent/1912/Fransez Xavier\n◄ Alar pe Eler Fransez Xavier Per Krizolog ►\nSant Ignaz hen kasas d’an Indez evit prezek an Aviel, hag ar pab a roas d’ezan galloud eur c’hannad abostolik. Xavier en em lakas en hent, kentan m’hallas, hep kimiadi zoken diouz e vamm, daoust ma tremenas dre gichen he maner. Fellout a reas d’ezan kregi gant e vicher a visioner war al lestr hen c’hase d’ar broiou pell. Bemde e rê katekiz d’ar vartoloded, ha d’ar zul e prezege d’eze. Doue a skuilhas e vennoz war e labour, ha gant sikour e c’hras, e teuas a benn d’ober d’eze dilezel o c’hustumanchou fall ha da lakat eun urz eus ar c’haeran en o zouez.\nSant Fransez Xavier, eme eur skrivanier koz, a oa holl da Zoue, holl d’an nesan, holl d’ezan e-unan.\nI. — Holl oa da Zoue. N’en devoa nemet eur c’hoant, karet Doue ha dougen ar re-all d’e garet eveltan. Nebeut arôk e varo, e lavare oa e c’hoant gonid ar Chin a-bez da Jezuz-Krist, dizrei goude d’an Europ, da stourm ouz an herezi hag an dizurz, redek an Afrik, ha diskenn adarre en Azi, da welet hag hen a gavje er vro-ze rouanteleziou neve da brezek enne ar fe.\nPetra eo hon c’harante-ni evit an Otrou Doue, en kichen hini Fransez Xavier ?\nII. — Holl d’an nesan, sant Fransez Xavier a gemere preder gant korf e nesan ha gant e ene ; gant e vue er bed-man ha gant e vue er bed-all. Lavaret a vije bet ne oa deut war an douar-man nemet evit sikour kement hini a wele er boan. Lavaret a vije en devoa iskili da nijal war-lerc’h an eneou. Souezus eo an dud en deus kelennet, badezet ha kaset d’ar baradoz, epad an dek vla m’eo bet er broiou digristen.\nHa ni, daoust hag alïes, elec’h dougen hon nesan war hent ar baradoz, n’hon deus-ni ket e zouget war hent an ifern, dre hon c’homzou hag hon skoueriou fall ?\nIII. — Holl d’ezan e-unan. Daoust pegen troet oa gant silvidigez e nesan, sant Fransez Xavier n’ankouae ket e zilvidigez e-unan. En Goa, evit kaout eul lec’h didrous d’ober e bedennou, en em denne en tour e iliz, epad div heur bemde. Gouzout a rê ervat, seul paouroc’h e vije e zantelez, ha seul disteroc’h e vije ar zantelez a ziwanje endro d’ezan.\nHa ni, daoust ha ne chomomp ket awechou, deveziou a-bez, war digare m’hon deus eleiz a dreo d’ober, hep kinnig hon c’halon da Zoue, ha daoust ha n’en em dôlomp ket zoken, eun dro bennak, war hon gwele, hep lavaret na pater na noster ?\nAdtapet diwar « https://br.wikisource.org/w/index.php?title=Buhez_ar_Sent/1912/Fransez_Xavier&oldid=38431 »\nKemmoù diwezhañ degaset d'ar bajenn-mañ d'an 9 Gou 2012, da 10:53.


08 Rud – BIBL KOAD 21 : Ar Bibl e Brezhoneg evit ar Vretoned\n1 C’hoarvezout a reas en amzer renadur ar varnerien, ma voe un naonegezh er vro. Un den eus Betlehem Juda a yeas da chom e maezioù Moab, gant e wreg hag e zaou vab.\n6 Hag e savas gant he merc’hed-kaer evit distreiñ eus maezioù Moab, rak klevet he doa e maezioù Moab penaos en doa an AOTROU gweladennet e bobl en ur reiñ dezho bara.\n7 Mont a reas kuit eus al lec’h ma oa o chom gant he div verc’h-kaer, hag en em lakajont en hent evit distreiñ da vro Juda.\n8 Naomi a lavaras d’he div verc’h-kaer: Kit, distroit pep hini da di ho mamm. An AOTROU a vo trugarezus en ho keñver, evel m’hoc’h eus bet e-keñver ar re a zo marv hag em c’heñver.\n9 Ra raio deoc’h an AOTROU kavout diskuizh pep hini ac’hanoc’h e ti ur pried! Hag e pokas dezho, met int a savas o mouezh, a ouelas,\n11 Naomi a lavaras: Kit en-dro va merc’hed, perak e teufec’h ganin? Ha bez’ em eus c’hoazh em c’hof mibien a c’hellfe dont da vezañ ho kwazed?\n12 Kit en-dro va merc’hed, kit, rak re gozh on evit addimeziñ. Ha pa lavarfen: spi am eus, pa vefen en noz-mañ zoken gant ur gwaz, ha pa c’hanfen mibien,\n13 ha gortoz a rafec’h betek ma vefent bras? Daoust hag evito e chomfec’h a-du hep addimeziñ? Nann va merc’hed, rak ez on en ur brasoc’h c’hwervded en abeg deoc’h, pouezet warnon eo dorn an AOTROU.\n14 Hag int a savas o mouezh hag a ouelas c’hoazh. Orpa a bokas d’he mamm-gaer, met Rud en em stagas outi.\n15 Hi a lavaras: Setu, da c’hoar-gaer a zo aet en-dro war-zu he fobl ha war-zu he doueoù, distro war-lerc’h da c’hoar-gaer.\n16 Ha Rud a lavaras: Na zoug ket ac’hanon da’z lezel, evit pellaat diouzhit, rak el lec’h ma’z i ez in, el lec’h ma chomi e chomin, da bobl a vo va fobl, ha da Zoue a vo va Doue,\n17 e-lec’h ma varvi e varvin, hag e vin beziet eno. Ra raio an AOTROU din hervez ar strizhder brasañ, mar deu tra all nemet ar marv da’m lemel diganit!\n19 Hag e kerzhjont o-div betek ma en em gavjont e Betlehem. Evel ma’z aent e-barzh Betlehem, ar gêr a-bezh a voe strafuilhet en abeg dezho, hag e voe lavaret: Ha n’eo ket Naomi?\n20 Hi a lavaras: Na’m anvit ket Naomi, met va anvit Mara (= c’hwervder), rak an Holl-C’halloudeg en deus va leuniet a c’hwervder.\n21 Aet e oan kuit leun, an AOTROU a ra din dont en-dro goullo. Perak va anvit Naomi, pa en deus an AOTROU va diskaret, ha pa en deus an Holl-C’halloudeg va glac’haret.\n22 Evel-se eo e tistroas Naomi gant Rud, ar plac’h eus Moab. Hag ez ejont e-barzh Betlehem e deroù eost an heiz.\n1 Naomi he doa ur c’har a-berzh he gwaz, un den galloudus ha pinvidik eus tiegezh Elimelek, e anv a oa Boaz.\n2 Rud, ar plac’h eus Moab, a lavaras da Naomi: Lez ac’hanon da vont d’ar parkeier ha da zastum tañvouez war-lerc’h an hini a gavfen trugarez ouzh e zaoulagad. Hi a lavaras: Kae va merc’h!\n3 Mont a reas eta hag e teuas da dañvouezañ en ur park war-lerc’h ar vederien. Hag e c’hoarvezas e oa al lodenn bark-se da Voaz, an hini a oa eus tiegezh Elimelek.\n4 Ha setu Boaz a zeuas eus Betlehem hag a lavaras d’ar vederien: Ra vo an AOTROU ganeoc’h! Int a respontas: Ra’z pennigo an AOTROU!\n5 Boaz a lavaras d’e servijer karget eus ar vederien: Da biv eo ar plac’h yaouank-se?\n7 Lavaret he deus: Va lezit da dañvouezañ me ho ped, da zastum un tammig e-touez an dremmen war-lerc’h ar vederien. Deuet eo hag eo bet en he sav abaoe beure betek bremañ, ha n’he deus diskuizhet nemet ur pennad en ti.\n8 Boaz a lavaras da Rud: Selaou va merc’h, n’a ket da dañvouezañ en ur park all, ha na bella ket zoken ac’hann, met chom amañ gant va mitizhien.\n9 Sell ouzh ar park a vez medet, ha kae war o lerc’h. Difennet em eus ouzh va servijerien da stekiñ ouzhit. Ma ec’h eus sec’hed, kae da evañ d’al listri eus ar pezh o devo tennet ar baotred yaouank.\n10 Neuze e kouezhas war he dremm, e stouas d’an douar hag e lavaras: Penaos em eus kavet trugarez dirak da zaoulagad, ma taolez evezh ouzhin-me, un estrañjourez?\n11 Boaz a respontas dezhi: Kement ac’h eus graet da’z mamm-gaer abaoe marv da bried a zo bet disklêriet din, penaos ac’h eus lezet da dad, da vamm ha da vro c’henidik, evit dont war-zu ur bobl n’anavezes ket diagent.\n12 Ra roio an AOTROU dit hervez ar pezh ac’h eus graet, ha ra vo da c’hopr leun a-berzh an AOTROU, Doue Israel, ma’z out deuet da fiziañ dindan e eskell!\n13 Hi a lavaras: Va aotrou, kavet em eus trugarez dirak da zaoulagad, rak frealzet ec’h eus ac’hanon, ha komzet ec’h eus hervez kalon da servijerez, petra bennak ma n’on ket evel unan eus da servijerezed.\n14 Boaz a lavaras dezhi da vare ar pred: Tosta amañ ha debr bara, ha soub da damm er gwinêgr. Azezañ a reas e-kichen ar vederien, hag eñ a roas dezhi greun rostet. Hi a zebras diouto hag he doe he gwalc’h, hag e viras an nemorant.\n15 Neuze e savas da dañvouezañ. Boaz a roas an urzh-mañ d’ar baotred yaouank: Ra dañvouezo etre an dremmen zoken, ha na zizarbennit ket anezhi,\n16 hag ivez e lezot a-ratozh un nebeud dornadoù eviti, hag hi a c’hello o zañvouezañ ha ne c’hourdrouzot ket anezhi.\n18 Hag en kasas ganti hag ez eas da gêr; he mamm-gaer a welas ar pezh he doa tañvouezet. Tennañ a reas ivez ar pezh he doa miret eus an nemorant goude bezañ bet he gwalc’h, evit reiñ dezhi.\n19 Neuze he mamm-gaer a lavaras dezhi: Pelec’h ec’h eus tañvouezet hiziv, ha pelec’h ec’h eus labouret? Ra vo benniget an hini en deus taolet evezh ouzhit! Hag e tisklêrias d’he mamm-gaer e ti piv he doa labouret, hag e lavaras: An den e ti piv em eus labouret hiziv a zo anvet Boaz.\n20 Naomi a lavaras d’he merc’h-kaer: Ra vo benniget gant an AOTROU, a ziskouez an hevelep trugarez e-keñver ar re vev hag e-keñver ar re varv! Naomi a lavaras ivez: An den-mañ a zo kar deomp, hag emañ eus ar re o deus warnomp an droed a zaspren.\n21 Ha Rud, ar plac’h eus Moab, a lavaras: Lavaret en deus ivez din: Chom e-kichen va faotred yaouank, betek ma vo echu va holl eost.\n22 Naomi a lavaras da Rud he merc’h-kaer: Va merc’h, mat eo dit mont er-maez gant e vitizhien, ha ma ne vi ket kavet en ur park all.\n1 Naomi he mamm-kaer a lavaras dezhi: Va merc’h, ha ne glaskin ket dit un diskuizh, evit ma vi eürus?\n2 Ar Boaz-se, ma’z out bet gant e vitizhien, ha n’eo ket kar deomp? Setu e wento en noz-mañ an heiz a zo en e leur.\n3 En em walc’h hag en em olev, laka da vantell warnout ha diskenn d’al leur. N’en em ro ket da vezañ anavezet gantañ ken n’en devo echu da zebriñ ha da evañ.\n4 Ha pa yelo da gousket, evesha pelec’h e kousko, ha neuze ez i da zizoleiñ e dreid hag e c’hourvezi. Neuze e lavaro dit ar pezh az po d’ober.\n5 Hag e lavaras dezhi: Me a raio kement ac’h eus lavaret din.\n6 Hag e tiskennas d’al leur, hag e reas kement en doa gourc’hemennet he mamm-gaer.\n7 Boaz a zebras hag a evas, hag e galon a voe laouen; mont a reas da gousket e penn ur bern dremmen. Hi a zeuas goustadik, a zizoloas e dreid, hag en em c’hourvezas.\n9 Lavarout a reas dezhi: Piv out? Hi a respontas: Me eo Rud, da servijerez. Astenn da sae war da servijerez, dre ma c’hellez va dasprenañ.\n10 Hag e lavaras: Va merc’h, ra vennigo an AOTROU ac’hanout! Ar vadelezh diwezhañ-se a desteniez em c’heñver a zo brasoc’h eget an hini gentañ, pa n’out ket aet war-lerc’h an dud yaouank, paour pe binvidik.\n11 Ha bremañ va merc’h, na’z pez ket aon, ober a rin evidout kement a lavari din, rak holl zorojoù va fobl a oar ez out ur vaouez vertuzius.\n12 Gwir eo e c’hellan da zasprenañ, met bez’ ez eus unan all c’hoazh hag a zo nesoc’h egedon.\n13 Chom amañ an nozvezh-mañ, ha setu a-benn warc’hoazh, ma fell dezhañ da zasprenañ, mat e vo, e taspreno, met ma ne blij ket dezhañ da zasprenañ, me a zaspreno ac’hanout; an AOTROU a zo bev. Chom gourvezet amañ betek ar mintin.\n14 Chom a reas eta gourvezet ouzh e dreid betek ar mintin, hag e savas a-raok ma c’helled anavezout an eil egile. Boaz a lavaras: Ra ne vo ket gouezet ez eo deuet ur vaouez war al leur.\n15 Hag e lavaras c’hoazh: Ro din ar vantell a zo warnout, ha dalc’h anezhi. Hi he dalc’has, hag e vuzulias c’hwec’h muzul heiz a lakaas warni, hag ez eas e kêr.\n16 Distreiñ a reas da di he mamm-gaer, a lavaras dezhi: Ha te eo va merc’h? Hag e tisklêrias kement en doa graet eviti an den-se.\n17 Hag e lavaras: Roet en deus din ar c’hwec’h muzul heiz-se, rak lavaret en deus din: Ne zistroi ket e goullo da gavout da vamm-gaer.\n18 Homañ a lavaras: Chom amañ, va merc’h, ken na ouezi penaos e troio an traoù. Rak an den-se ne gemero ket a ziskuizh a-raok bezañ echuet an afer-se hiziv.\n1 Boaz a bignas da zor kêr hag a azezas eno. Ha setu an hini a c’helle dasprenañ, an hini en doa komzet Boaz diwar e benn, a zeuas da dremen. Boaz a lavaras: Te, deus da azezañ amañ. Hag e tistroas hag ec’h azezas.\n2 Hag e kemeras dek den a-douez henaourien kêr, hag e lavaras dezho: Azezit amañ! Hag ec’h azezjont.\n3 Hag e lavaras d’an hini a c’helle dasprenañ: Naomi a zo addeuet eus maezioù Moab, ha lakaet he deus da werzhañ al lodenn bark a oa da Elimilek hor breur.\n4 Da’m meno, ret eo din reiñ da anavezout kement-se dit ha lavarout dit: Pren anezhi dirak ar re a zo azezet amañ ha dirak henaourien va fobl; ma fell dit he frenañ, pren anezhi, ha ma ne fell ket dit he frenañ, disklêr din evit ma ouezin, rak n’eus nemedout a c’hellfe dasprenañ, ha me a c’hell war da lerc’h. Hag e respontas: Me a breno.\n5 Ha Boaz a lavaras: D’an deiz ma preni ar park eus dorn Naomi, e preni ivez eus Rud, ar plac’h eus Moab, gwreg an hini marv, evit adsevel anv an hini marv en e hêrezh.\n6 An hini a c’helle dasprenañ a lavaras: N’on ket evit dasprenañ, gant aon na foeltrfen va hêrezh. Te, daspren ar pezh a c’hellan dasprenañ, pa n’on ket evit dasprenañ evidon.\n7 Gwechall en Israel, pa c’hoarveze un daspren pe un eskemm, evit suraat an dra, unan a lame e votez-lêr hag he roe d’egile. Kement-se a servije da desteni en Israel.\n8 An hini a c’helle dasprenañ a lavaras da Voaz: Pren evidout! Hag e lamas e votez-lêr.\n9 Boaz a lavaras d’an henaourien ha d’ar bobl a-bezh: Testoù ez oc’h hiziv penaos em eus prenet digant dorn Naomi kement a oa da Elimelek, ha kement a oa da Giljon ha da Vaklon,\n10 ha penaos em eus ivez prenet evidon da wreg Rud, ar plac’h eus Moab, gwreg Maklon, evit adsevel anv an hini marv en e hêrezh, hag evit na vo ket diverket anv an hini marv a-douez e vreudeur nag eus dor e gêr. C’hwi a zo testoù a gement-se hiziv.\n12 Ra vo da lignez, a roio an AOTROU dit dre ar wreg yaouank-se, un tiegezh evel tiegezh Perez, a c’hanas Tamar da Juda!\n13 Boaz a gemeras Rud, hag e voe e wreg. Mont a reas d’he c’havout, hag an AOTROU a roas dezhi da goñseviñ, hag e c’hanas ur mab.\n14 Ar gwragez a lavaras da Naomi: Benniget ra vo an AOTROU, n’en deus ket da lezet mankout hiziv eus un den a c’hellfe dasprenañ! Ra vo brudet e anv en Israel!\n15 Ra frealzo da ene ha ra vo skoazeller da gozhni! Rak da verc’h-kaer, a gar ac’hanout, he deus e c’hanet, hi hag a zo gwelloc’h evidout eget seizh mab.\n16 Naomi a gemeras ar bugel hag a lakaas anezhañ war he bruched, hag e talc’has lec’h a vagerez dezhañ.\n17 An amezegezed a roas dezhañ un anv, en ur lavarout: Ganet ez eus ur mab da Naomi, hag e c’halvjont anezhañ Obed. Eñ a voe tad Jese, tad David.


Penaos chom nebaon p'emaer kollet er c'hoadoù, rediet da guitaat ar vro pe war-nes da vezañ lazhet gant ur pezh-mell marc'heg ? Setu teir danevell evit respont d'ar goulenn. Nebaon, kemerit al levr-mañ ha lennit !\nA orin eus Plistin eo Paskal an Intañv, met o chom bremañ e Plounevez-Moedeg. Un tregeriad ‘ta ! Ganet eo e 1972. Graet en deus studioù war ar brezhoneg e Roazhon, aet da gelenner goude e-pad un toullad bloavezhioù. Skrivañ a ra danevelloù gwech ha gwech all (pa gav nerzh hag amzer!), a vez embannet e-barzh Al liamm. Ur romant a zo bet skrivet gantañ ivez, Udora pe afer an ed-du, tapet gantañ Priz dazont ar brezhoneg da geñver Prizioù Frañs 3 e 2016. Gant Er gwallhunvre e oa ar wech kentañ dezhañ skrivañ evit ar vugale pe ar grennarded.\nGanet e Pariz en ur familh hep brezhonegerien (daoust d’e dad bezañ genidik eus Kastell Paol), tremenet en deus Yann Trocheris e holl vakañsoù bugaleaj e Rosko. Kroget en deus gant deskiñ brezhoneg e Pariz d’an oad a 14 bloaz un tammig dre zegouezh met plijet e oa bet da welout kement disheñvel e oa diouzh ar galleg. Disoñjet un tammig e voe ar yezh e-pad e yaouankiz pa oa oc’h ober studioù e Skol Veur. Adkroget en deus da zeskiñ da vat er bloavezhioù 90. Kejet en deus gant brezhonegerien ampart evel Hervé Gouedard, o deus donaet e garantez evit ar yezh. Ar re-se o deus bountet anezhañ da vezañ animatour kentelioù noz e «Ti ar Vretoned» e Pariz abaoe penn kentañ ar c’hantved-mañ.\nGwenvred Latimier-Kervella he deus gounezet Priz ar Yaouankiz evit he romant Huñvreoù e 2004. Kemeret he deus perzh e dastumadegoù danevelloù (Karantez dispaket gant An Alarc’h, Un, div, teir Keit Vimp Bev). Skrivañ a ra ur wech an amzer evit ar gelaouenn Al Liamm pe Bremañ. Levraouegerez eo e Pariz.


Pajenn:Le Gonidec - Bibl Santel pe Levr ar Skritur Sakr, eil levr.djvu/622 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/622\n6. Hôgen bréma pa eo distrôet Timotéuz, goudé béza bét oc’h hô kwélout, ha béza komzet d’é-omp eûz hô feiz hag eûz hô karan̄tez ; goudé béza lavaret pénaoz hoc’h eûz bépréd eur c’houn mâd ac’hanomp, gan̄d eur c’hoan̄t brâz d’hor gwélout, ével ma hon eûz ivé c’hoan̄t d’hô kwélout ;\n7. Dré-zé, va breûdeûr, é kavomp enn-hoc’h hon dizoan, é pép ézomm hag é pép glac’har, dré hô feiz ;\n8. Râk béva a réomp bréma, mar choumit stard enn Aotrou.\n9. Hôgen pénaoz é hellimp ni trugarékaad Doué évid-hoc’h, évid ann holl lévénez gan̄t péhini omp laouen enn abek d’é-hoc’h dirâg hon Doué.\n10. Néméd oc’h hé bidi nôz-deiz mui-oc’h-vui, évit ma hellimp hô kwélout, ha peûr-rei d’é-hoc’h ar péz a ziouer d’hô feiz.\n11. Pidi a rann éta Doué hon Tâd, hag hon Aotrou Jézuz-Krist, da hin̄cha ac’hanomp étrézég enn-hoc’h.\n12. Ra baottô ann Aotrou ac’hanoc’h, ha ra lakai da greski hô karan̄tez ann eil évid égilé, hag é kén̄ver ann holl, é-c’hîz ma réomp-ni enn hô kén̄ver.\n13. Ra grévai hô kalounou, oc’h hô lakaad da véza didamall dré ar zan̄télez, dirâk Doué hon Tâd, é donédigez hon Aotrou Jézuz-Krist gan̄d hé holl zen̄t. Amen.\n1. A-hen̄d-all éta, va breûdeûr, ni hô péd, hag hô péd stard dré ann Aotrou Jézuz, goudé béza desket gan-é-omp pénaoz é tléit kerzout, ha plijoud da Zoué, ma kerzot évit-gwîr enn hévélep doaré ma’z éot a-raok mui-oc’h-vui.\n2. Râk c’houi a oar pé gélénnadurésiou em eûz rôed d’é-hoc’h a berz ann Aotrou Jézuz.\n3. Râg ioul Doué eo é vec’h sen̄t ; é tiouerfac’h ar c’hadélez ;\n4. É oufé pép-hini ac’hanoc’h piaoua léstr hé gorf er zan̄télez hag enn énor ;\n5. Ha nann er gwall-ioulou, ével ar baganed, péré na anavézon̄t két Doué :\n6. Ha na zeûi dén da waska, pé da douella hé vreûr é nép trâ ; râg ann Aotrou eo ar ven̄jer eûz ann holl wallou-zé, ével ma hon eûz ken̄t hé lavared d’é-hoc’h, hag é hellomp da desténia.\n7. Râk Doué n’en deûz két hor galvet évit béza dic’hlan, hôgen évit béza sen̄t.\n8. Ann hini éta a zispriz kémen̄t-sé, a zispriz nann eunn dén, hôgen Doué, péhini en deûz ivé rôed enn-omp hé Spéred-San̄tel.\n9. É kémen̄d a zell oud ar garan̄tez a vreûr, né két réd é skriffenn d’é-hoc’h ; pa en deûz Doué hé-unan desket d’é-hoc’h en em garout ann eil égilé.\n10. Hag évit-gwîr é rit kémen̄t-sé é-ken̄ver hor breûdeûr enn holl Vasédonia ; hôgen hô pidi a rann, va breûdeûr, da greski mui-oc’h-mui ar garantez-sé ;\n11. Da lakaad hô poan da véva é péoc’h, da boella oud ar péz hoc’h eûz da ôber, da laboura gan̄d hô taouarn, ével ma em eûz hé c’hourc’hémennet d’é-hoc’h :\n12. Évit ma kerzot gan̄d déréadégez é-kén̄ver ar ré a zo er-méaz eûz ann Iliz, ha na c’hoan̄taot nétrâ eûz a zén.\n13. Hôgen na fell kéd d’é-omp, va breûdeûr, é vec’h hép gouzout ar péz a zell ouc’h ar ré a zô kousket, évit na zeûot két da dristaat, ével ma ra ar ré all péré n’hô deûz kéd a éspéran̄s.\n14. Râk mar krédomp pénaoz eo marô Jézuz hag eo dazorc’het, é tléomp kridi ive pénaoz é kasô ivé Doué gan̄t Jézuz ar ré a vézô kousket enn-han̄.\n15. Ével-sé é lévéromp d’é-hoc’h hervez gér ann Aotrou, pénaoz nî péré a zô béô, hag a zô miret bété donédigez ann Aotrou, na ziaraogimp két ar ré a zô kousket.\n16. Râk da vouéz ann arc’hel, ha da zoun trompiḻ Doué, ann Aotrou hé-unan a ziskennô eûz ann en̄v ;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/622&oldid=156331 »\nKemmoù diwezhañ degaset d'ar bajenn-mañ d'an 15 C'hwe 2020, da 23:09.


Ur skrivagner amerikan e oa John Ernst Steinbeck, Jr., bet ganet d'ar 27 a viz C'hwevrer 1902 e Salinas ha marvet d'an 20 a viz Kerzu 1968 e New York. Peurliesañ e oa bet kavet gantañ danvez e romantoù e buhez tud e vro, Kalifornia.\nDezhañ e voe roet priz Nobel al lennegezh e 1962.\nGanet e oa bet e Salinas (Kalifornia). Teñzorer e oa e dad ha skolaerez e vamm. Teir c'hoar en doa : Elizabeth (1894-1992), Esther (1892-1986) ha Mary (1905-1965). Studiañ a reas e lise Salinas, hag e skol-veur Stanford da c'houde. Dilezel a reas e studioù e 1925 evit mont da gazetenner e New York. Labourat a reas ur prantad berr evit an New York American ha distreiñ a reas da Salinas e 1926.\nSkrivañ a reas e romant kentañ e 1929 : Ar gib alaouret (Cup of Gold: A Life of Sir Henry Morgan, Buccaneer, With Occasional Reference to History), ul levr faltazi diazezet war vuhez Henry Morgan. Ne reas ket berzh al levr-se. E 1930 e timezas gant Carol Henning ha dilojañ a rejont da Bacific Grove. Aze e reas anoudegezh gant Edward Ricketts, bevoniour al labour-douar, deuet da vezañ mignon bras dezhañ.\nEmbann a reas Peurvanoù an neñv (The Pastures of Heaven) e 1932, un dastumad danevelloù zo lec'hiet o istor e kêr Monterey (Kalifornia). E 1933 e embannas ar pone ruz (The Red Pony ) ha D'un Doue dianavez (To a God Unknown). Derc'hel a reas d'ober war-dro e vamm, war he zalaroù, betek he marv e 1934. Aet e oa bet e dad d'an Anaon war he lerc'h, e 1935. Kregiñ a reas John Steinbeck da zastum titouroù war sindikadoù al labour-douar d'ar mare-se. Gant Tortilla Flat (skrivet e 1935) e tapas e briz lennegezh kentañ : medalenn aour ar gwellañ skrivagner kaliforniat, roet gant ar Commonwealth Club of California. Kalz a vrud a zigasas dezhañ an istor fentus-se.\nGant Logod ha gwazed (Of Mice and Men) ha Dre un emgann arvarus (In Dubious Battle), embannet e 1936, e teuas e oberennoù da vezañ siriusoc'h-siriusañ. E-barzh ul lizher kaset d'ur mignon dezhañ e skrivas, mantret : « Taolioù-dispac'h 'zo e Salinas ha muntroù e straedoù kêr karet ma ganedigezh. »\nGoude An draonienn hir (The Long Valley) e 1937 ha Their Blood Is Strong, ur reportaj war sujet al labourerien divroet e 1938, e embannas Blokadoù ar gounnar (The Grapes of Wrath) e 1939, a oa, hervezañ, e wellañ oberenn. Koulskoude, peogwir e kave dezhañ e oa re zispac'hel e levr evit ober berzh, e c'houlennas gant e embanner moulañ un nebeudig skouerennoù hepken ... Berzh a reas al levr daoust d'ar yezh implijet ennañ ha d'ar menozhioù displeget. Difennet e voe al levr e meur a gêr e Kalifornia. E 1940 e resevas ar film aozet diwar ar romant-se ar Priz Pulitzer.\nE 1941 e aozas ur verdeadenn gant e vignon Ricketts ha gante o-daou e voe skrivet Sea of Cortez (E Mor Cortés).\nEmbann a reas Steinbeck "Loar du" e 1942. Ar bloavezh-se e tizimezas, da addimeziñ gant Gwyndolyn Conger bloaz goude. Ar film Lifeboat, skrivet ar skript gantañ, a zeuas er-maez e 1944. Dilojañ a reas evit mont da Vonterey, lec'h ma ne voe ket degemeret mat. Kavout a reas bod neuze e New York, e lec'h ma voe ganet e vab kentañ : Thom.\nGoude bezañ skrivet gantañ Straed ar Sardinenn (Cannery Row) e 1945, e tilojas da Bacific Grove e 1948. Kregiñ a reas d'ober enklaskoù evit skrivañ East of Eden. E 1946 e voe ganet e eil mab, John. Klask a reas prenañ ranch ar Pone ruz, hogen ne zeuas ket a-benn. Adkavout a rejod tudennoù Straed ar Sardinenn e-barzh ur romant all : Yaouvezh dous (Sweet Thursday).\nE 1947 e embannas "Ar berlezenn" hag ez eas kuit da vro Rusia gant al luc'hskeudenner Robert Capa, evit an New York Herald Tribune. Skrivañ a reas diwar-benn e veaj e Dornlevr Rusiat (Russian Journal) e 1948. Mervel a reas Ricketts en ur gwallzarvoud.\nDibriediñ a reas Steinbeck pa reas anoudegezh gant Elaine Anderson Scott e 1949. Eurediñ a rejont e 1950. E 1952, e kemeras perzh e film Elia Kazan, Viva Zapata ! hag e embannas E reter an Eden (East of Eden).\nE 1954 e embannas Yaouvezh dous (Sweet Thursday). Ur gomedienn war gan (Pipe Dream) a voe savet diwarnañ e 1955. Dilojañ a reas da Sag Harbor, e stad Stad New York. E 1957 e kinnigas tud kêr Salinas reiñ e anv d'ul lise. Nac'hañ a reas.\nE 1958 e oa embannet Once There Was a War, dastumad e reportajoù brezel. Ul lamm galon a dapas e 1959, pezh a roas dezhañ c'hoant bras da veajiñ e Bro-Saoz, e Kembre, ha da foetañ bro en Amerika e 1960.\nE 1962, e skrivas The Winter of Our Discontent, gant ar c'hoant da « zistreiñ pemzek vloaz a-raok ha da gregiñ en-dro ». Digalonekaet e oa d'ar mare-se ha soñjal a rae dezhañ e oa bet kaset pell diouzh an "traoù gwir" gant ar vrud.\nTapout a reas priz Nobel al lennegezh en 1962 evit E reter an Eden. Goude ur veaj en Europa gant Edward Albee e 1963 e resevas Medalenn Frankiz ar Stadoù-Unanet e 1964.\nMervel a reas d'an 20 a viz Kerzu 1968 e New York.\nAr gib alaouret (Cup of Gold) (1929)\nAr pone ruz (The Red Pony) (1933)\nD'an Doue dianavez (To a God Unknown) (1933)\nDre un emgann arvarus (In Dubious Battle) (1936)\nA-ziwar logod ha tud (Of Mice and Men) (1937)\nBlokadoù ar gounnar (The Grapes of Wrath) (1938)\nLoar du (The Moon Is Down) (1942, e koun Macbeth, gant Shakespeare)\nAr berlezenn (The Pearl) (1947)\nPeñseidi ar c'harr-boutin (The Wayward Bus) (1947)\nE reter an Eden (East of Eden) (1952)\nBeajoù gant Charley (Travels with Charley) (1962)\nLiammoù en diavaez[kemmañ | kemmañ ar vammenn]\n(en) Steinbeck war lec'hienn ar Prizioù Nobel\nAdtapet diwar « https://br.wikipedia.org/w/index.php?title=John_Steinbeck&oldid=1671812 »\nKemmoù diwezhañ degaset d'ar bajenn-mañ d'an 21 Du 2015, da 20:08.


Kaozeal:Ìle - Wikipedia\nDegaset em eus danvez pennad Islay da bennad Ìle goude bezañ goulennet soñj Bianchi-Bihan en doa labouret war an 2 bennad. Amañ e tegasan danvez kaozeadenn ar pennad Islay. Rognogno 11 Du 2006 da 11:35 (UTC)\nBetek-hen eo bet graet gant stummoù iwerzhonek kêrioù Iwerzhon ha savet adkasoù diouzh ar stummoù saoznek(aet) (d.s Belmullet > Béal an Mhuirthead). N'eo ket ur bolitikerezh an doare-ober-se, met ur boaz. Ha ne vefe ket gwell ober heñvel gant anvioù-lec'h Skos ivez?--Merour (N) 10 Du 2006 da 13:42 (UTC)\nA-du gant Neal. D'am soñj e vefe gwelloc'h adenvel ar pennad hag ober un adkas eus "Islay". --J. Pokorny 10 Du 2006 da 19:25 (UTC)\nGortoz a rin da welet dicoc'h ar votadeg hag emañ digor bremañ diwar-benn un tem heñvelig a-walc'h a-raok kemmañ titl ar pennad-mañ a-benn klask chom hep plantañ muioc'h a reuz c'hoazh. ur wezh ma vo bet gouvezet disoc'h ar votadeg-se e vo sklaeroc'h ivez penaos ober gant lec'hanvadurezh estren all, dreist-holl evit ar yezhoù keltiek.--Neal 10 Du 2006 da 19:44 (UTC)\nAdtapet diwar « https://br.wikipedia.org/w/index.php?title=Kaozeal:Ìle&oldid=84845 »\nKemmoù diwezhañ degaset d'ar bajenn-mañ d'an 11 Du 2006, da 11:35.


Accueil / Lec'h / Etrebroadel / An emsav kanak unanet evit ar referendom\nMaxime TOUZE 2 July 2018\nEn em vodet eo an holl strolladoù politikel ha sindikadoù kanak a-du gant an dizalc’hiezh evit kas da benn ar c’houlzad kabaliñ a zo kroget. D’ar 4 a viz Du e vo aozet ur referendom e Kaledonia-Nevez diwar-benn souvereniezh an enezenn. Sed aze ar goulenn a vo savet ouzh keodediz Kaledonia-Nevez : Ha fellout a ra deoc’h e tapfe Kaledonia-Nevez he souvereniezh klok ha bezañ dizalc’h ? Evit ar poent emañ lezenn ar sifroù a-enep da stourmerien an dizalc’hiezh : war-dro 39 % eus poblañs an enezenn a zo a-orin kanak hepken. Diaes e vo tizhout ar muianiver.\nMet gwellweler eo an emsav kanak. Aozet e vo ar c’houlzad gant an FLNKS, ar c’henstroll a vodo an holl skourroù disheñvel eus an dizalc’hourien : Palika, Union national pour l’indépendance, Union calédonienne, Rassemblement démocratique océanien,… A-benn ar fin ne vank nemet unan : Parti travailliste. Ne gav ket dezho eo reizh ar referendom abalamour ma vez nac’het d’ar bobl kanak votiñ hec’h-unan diwar-benn he dazont. N’o deus ket lâret evit c’hoazh ha kemer a raint perzh pe get, met pouezus e vo o choaz.\nEn em lakaet eo a-du an emsav kanak war ar pezh a zo da ginnig d’ar bobl evit dont a-benn d’he c’hendrec’hiñ. E deroù ar bloaz o doa embannet o raktres “Kanaki-Kaledonia-Nevez”. Ar pal eo tapout an dizalc’hiezh ha sevel un emglev kevelerien gant ar Stad c’hall. Ur mod da sioulaat nec’hamant an dud, ne vo ket troc’het al liammoù gant ar Frañs met kalz muioc’h a frankiz o do memestra. Gant ar raktres-mañ eo kroget an emsaverien da vont davet an dud evit e zisplegañ. Savet o deus Poellgorioù Broadelour ha Keodedel un tammig pep lec’h. Spi o deus dont a-benn evel-se. An dra gentañ d’ober hervezo a-raok aozañ manifestadegoù ha bodadegoù bras.\nGwellweler eo an emsav kanak ivez gant ar soñj kendrec’hiñ an holl Ganaked da gemer perzh er referendom-mañ. An dalc’h eo da vat, ar feur perzhiañ a c’hall bezañ izel a-walc’h e-barzh ar gumuniezh kanak, betek 50 % en dilennadegoù tremenet. Ma ne vez ket bodet an holl nerzhioù kanak tro-dro da raktres an dizalc’hiezh e vo diaes mont pelloc’h. Setu pazenn gentañ an FLNKS.\nShare the post "An emsav kanak unanet evit ar referendom"\nFLNKS Kaledonia-Nevez Kanak nouvelle-calédonie\t2018-07-02


Pajenn:Catechis, 1817.djvu/246 - Wikimammenn\nan allianç nevez, peini a vezo scuillet evidoc’h hac evit cals en remission eus ar pec’hejo ; Groet quement-màn en memoar din. »\nHon fe a so muy sur evit on daoulagat memes ; rac on squiencho a ell bezàn tromplet, mæs Doue na ell quet on zrompla, ha comso J. C. a so quen sclær quen na chom nep sort douet voar e bresanç er sacramant adorabl eus an Auter. Hemàn, eme on Salver, eo ma c’horf, hemàn eo ma goad : ar pez na ve quet guir ma ne ve quet Jesus dindan ar speço pere a velomp. Quen lies gueich ma zeo comset er Scritur sacr eus ar sacramant adorabl, eo laret penaus e màn ennàn on Salver veritablamant presant evit bezàn veritablamant debret. An Ebestel hac an Ilis universel o deus bepret credet an articl-se eus on fe. Goude ar gonsecration na chom nemet ar vent, al liou, ar vlas a vara hac a ouin ; rac dre ar c’homso eus ar Gonsecration, an transubstantiation en deus lec’h ; da laret eo, eo chanchet ar bara hac ar guin en Corf ha Goad on Salver. Madelez infinit ! Victim adorabl, mên o cred ferm er sacramant adorabl, muy ferm evit pa en guelfen gant ma daoulagat ; rac c’hui, ma Salver, en deus-àn laret din. Henor, fe, gloar, homaich dac’h, о ma Doue ! Meulet ha\nAdtapet diwar « https://br.wikisource.org/w/index.php?title=Pajenn:Catechis,_1817.djvu/246&oldid=110727 »\nKemmoù diwezhañ degaset d'ar bajenn-mañ d'an 17 Kzu 2017, da 02:00.


Kevredigezh Kembre-Breizh: Doareoù kozh ar Vretoned Hervez 'Le Trésor du Breton Parlé' gant Jules Gros\nDoareoù kozh ar Vretoned Hervez 'Le Trésor du Breton Parlé' gant Jules Gros\nGanet e oa bet Jules Gros e Pariz ha fiziet kazi diouzhtu en e vamm-gozh a oa o chom e Tredraezh, e-kichen Lannuon. Eno eo e tremenas e seizh vloavezh kentañ. Ar brezhoneg a oa yezh an ti, ha ne grogas ar paotrig da zeskiñ galleg nemet pa voe kaset d'ar skol e 1895. Pa oa seizh vloaz e tistroas da Bariz, ma chomas e-pad daou vloaz, ken na zivizas e vamm dont en-dro gant he mab da Dredraezh da chom. Daoust ma komprene c'hoazh ar brezhoneg, ne oa mui gouest ar paotrig da gomz ar yezh. E vamm-gozh a grede ne felle mui dezhañ komz ganti, ha kregiñ a reas da skuilhañ deroù puilh. Doaniet e oa Jules Gros, ha touiñ a reas e rafe e seizh gwellañ a-benn mirout yezh e dadoù-kozh. (El luc'hskeudenn e weler Jules Gros da 102 vloaz e 1992)\nA-raok ar Brezel Bras e krogas da zastum troioù-lavar Bro-Dreger. E gelaouerez kentañ a voe e vamm-gozh, a oa pinvidik-meurbet he brezhoneg. Mont a reas goude da vale bro da gomz gant pesketourien ha gant labourerien-douar e gorn-bro. Pa'z eas war e leve e krogas da lakaat urzh en notennoù puilh a oa bet dastumet gantañ a-hed un hanter kantved, hag e 1965 e voe embannet levrenn gentañ Le Trésor du Breton Parlé. Peurwerzhet e voe buan al levr-se, hag adembannet e 1970. Er bloaz-se ivez e teuas er-maez an eil levrenn. Div levrenn all a zeuas da glokaat al labour vras-se.\nOuzhpenn 80,000 tro-lavar boblek a gaver el levrioù-se. Drezo e c'haller teurel ur sell ouzh arvezioù zo eus ar sevenadur diwar ar maez e penn kentañ an ugentvet kantved. Lod anezho, dreist-holl ar re a sell ouzh an doare da lenn en oabl amzer an deiz war-lerc'h, zo anavezet-mat c'hoazh. Den ne vefe souezhet o klevout Skler eo al loar: skorna a raio, pe Kelhiet eo an heol, warhoaz e raio glao pe c'hoazh Pa vez kelhiet al loar e vez tost d'eur barr amzer fall. Dedennus avat eo an troioù-lavar skeudennet implijet pa vez fall-put an amzer: An amzer-mañ a zo a-berz an diaoul, ha pa vez an heol o skediñ e-pad ur barrad glav: An diaoul o pilad e wreg!\nPuilh eo an doareoù da ziouganañ amzer fall - dre sellout ouzh an heol, dre ar mor, dre an avel, dre ar goulouioù Sant Hern, pe c'hoazh dre zoare ar wennig astennet war an douar. Al loened ivez a c'hall lavarout deoc'h hag ober a raio glav hag avel:\nEr goanv, pa vez ar hizier o lemel o baro (pa dremenont o zroad dreist o skouarn), e vez amzer fall.\nPa weli eur hi o hounid e gerh, lavar hardiz e vo glao souden.\nNe glevez ket an drask oh ober lien? Amzer fall a zo da veza adarre.\nPa vez gwelet ar flistrerezed-dour o redeg war an henchou e vez seblant amzer fall.\nAl liammoù etre al loar hag ar mor a oa anavezet-mat: En deiz ma vez krouet al loar ez eo an nevez. Pa ne vez loar ebed, neuze, e vez an nevez bihan.  Hag e-pad ar marvor e chom an aocherien er gêr, rak gant ar marvor ne vez ket kavet a ormel.\nAl labourerien-douar ivez a selle ouzh an oabl a-benn gouzout pegoulz e oa ar gwellañ mare da hadañ: Ordinal e sellom ar houlz da hada; gand an diskarloar e vez graet. Gant ognoned zo avat e veze disheñvel an traoù: An ognon gwenn a vez hadet e-kerz diskarloar miz eost. Preder a veze kemeret ivez gant ar greun, rak An ed a vez lavaret a dap ar penndu pa vez hadet gand an nevez.\nAn alioù roet e-serr pareañ ar c'hleñvedoù boas gant louzeier dastumet er pradeier ne vo souezhet den ebet ganto, daoust ma'z eo aet da goll seurt gouiziegezh en hon touez gant diorradur ar medisinerezh modern. Setu un nebeud anezho - an daou ziwezhañ dic'hortoz a-grenn hiziv an deiz:\nEul louv-bleiz a veze lakeet gwechall war an devadennou.\nAr wir-ivinenn a zo mad he gwriziou ouz ar boan-izili.\nLouzaouenn-ar-groaz a zo mad da denna ar gwad bloñset.\nRouanez-ar-prajou a zo mad da lakaat an dud da droaza; birvi dour war ar gwriziou a vez greet.\nPa vezer bet piket gand eur wenanenn pe eur wespedenn ne vez ken med frota ar hrohen gant kaoh-skouarn.\nEvit gwellaad ar bennsah e vez lavaret teir gwech dioustu hep dizalani: - “Pennsah, pennsah! Bout da benn er zah, a-benn warhoaz e vo yah!”\nUr geotenn zo ivez n'eo bet morse dastumet gant den, met start e oa ar gredenn enni gwechall: Bez' a zo eur heotenn hag eur vizinenn hag a gelh: ar hourheotenn hag ar hourvizinenn, ze n'eo ket gevier. Meur a anv zo bet roet dezhi: geotenn real, gourc'heotenn, saouzanenn, hep ankounac'haat ar gourvezhin hag ar gwir-vizinenn a strobinell an dud pa valeont warno en noz. Kreskiñ a rae ar geot-se el lec'hioù gleb. O anavezout a raed dre o doare iskis, rak ar wir-heotenn a ya a-benn d'ar mare, d.l.e. a-enep red an dour. Ar spesad geot burzhudus-se a lakae an dud da goll o hent, pa gerzhent warno. E Lannsalïou e vez kelhiet an dud: eno a zo (ez eus) kalz a hourheotennou el lanneierou gleb.\nAr ger 'kelc'hiañ' a gouna galloud ar sorserien a-wechall a drese, gant ur vazh wenn, ur c'helc'h en-dro d'an den a felle dezho strobinellañ . Pa vezed lakaet dindan gazel-ge evel-se e weled tiez uhel tro-war-dro, ha dic'houest e vezed neuze da adkavout an hent. Dre chañs ne oa ket re ziaes adkavout an nord: Evit beza digelhiet ne vez ken d'ober nemed lakaad ar godellou war an tu-gin. En em c'houlenn a c'haller daoust ha ne veze ket kerzhet war ar c’heotenn-se dreist-holl gant Breizhiz tommet mat d'o fenn, re a felle dezho displegañ d'o gwreg perak e oant o tistreiñ ken diwezhat d'ar gêr hag hep gwenneg ebet en o chakodoù. Forzh penaos e ouie c'hoazh an dud e oa gwelloc'h chom e-tal an oaled da veilhadenniñ kentoc'h eget mont da vale bro en noz, rak Al loar a vrev an dud pa bar warno en noz.\nBrizhkredennoù all a gaver en dastumadenn. D'ur mare ma varved er gêr, gant tud ar familh oc'h ober war-dro an den war e dalaroù, e anavezed seblantoù ar marv: Pa vez eun den prest da vervel e vez gwelet kelh-ar-maro war e vizaj.  Piñset eo ar genou hag ar fri, hag alese ar c'helc'h a weler war zremm an hini toc'hor. Ne felle ket kennebeut d'an dud gwelout ur bez digor d'ar sul, pa greded e varfe neuze unan all a-raok pell: Me na blij ket din gwelet d'ar zul digor an douar santel.\nUr galloud hud a oa gant ar merc'hed didad, rak pareañ a c’hallent ar skoaniñ: Gwechall e veze gwelleet droug-al-léh gand ar merhed a veze bet ganet goude ma veze maro o zad.\nNiver ar feunteunioù e Breizh a gas da soñj keal an dourioù a zo bet advabet gant an Iliz. N'eo ket ret mont re bell da adkavout brizhkredennoù pagan er c'hehel-se, evel homañ a sell ouzh ar re vihan. Evit gouzout ha pareañ a rafe ur bugelig klañv e vefe ret teurel unan eus e jakedennoù er feunteun. Ma'z ae d'ar strad e oa ur seblant fall. En degouezh all avat: Ma chom ar jakedenn war varr an dour e teuio ar bugel e-barz. Ur vrizhkredenn all liammet gant an dour a sell ouzh an doare da bareañ diouzh un taol-heol: Pa vez tapet an heol e vez mad dour laered eus teir feunteun er zav-heol.  Ur wech c'hoazh ez alier ivez an dud da chom er gêr goude ar c'huzh-heol, rak n'eo ket mad mond da gerhad dour ar velhouedenn.\nGwelet hon eus e tiskouez doareoù loened an ti amzer an deiz war-lerc'h. Galloudoù hud a veze gant un nebeud eus al loened-se, da skouer gant ar c'hizhier du. Meneget int div wech - da gentañ : Ar hizier du a vez lavaret e vezont kizier an diaoul hag a gah arhant. Neuze ivez e oa anat o darempredoù gant Paolig, rak Ar hizier a ra o zabad en eur park a dri horn.\nAr chas du a veze liammet brizhkredennoù outo ivez. Krediñ a rae tud zo, hag int kristenien vat, e c'halled distreiñ war an douar goude ar marv dindan ur stumm disheñvel. Sed a c'hoarvezas d'ur Yann bennak: Ar hi du a veze gwelet eno diouz an noz a oa Yann-Goz oh ober e binijenn.\nE-touez loened an ti e oa ivez ar yer. Ar re-se ne vezent ket lakaet da c'horiñ e miz Mezheven, rak hervez ar gredenn boblek e talc'hent da dreiñ-distreiñ, ken na varfent:\nE miz even ne vez ket lakaet ar yer da hori, rag neuze, e vezevennont. Dre vras ne veze ket gwelet mat ar miz-se gant an Dregeriz, rak krediñ a raent e oa stank an direizhderioù er mare-se eus ar bloaz. Ar pezh a dalvez evit ar yer a dalvez ivez evit an dud, ha zoken evit ar mor ivez, hervez ar skouerenn-mañ: E miz even e vezevenn ar mor hag e vez disuït: hizio e trëo kalz ha warhoaz ne drëo kazi tamm ebed.\nAet da get eo ar sevenadur diwar ar maez bremañ. Ne vez mui dastumet Kegelig ar Werc'hez e miz Gwengolo a-benn diwall an ti diouzh an tanfoeltr. Ne vez mui klevet lavarennoù zo evel Krog eo ar bik en he skouarn, pa gomzer eus ur plac'h a zo ar c'hoant dimeziñ ganti. Disheñvel eo doareoù an unanvet kantved warn-ugent diouzh re zeroù an ugentvet kantved. Dibar avat eo bet labour Jules Gros pa c'hall hon lakaat da gompren spered ar Vreizhiz o deus bet ar brezhoneg evel o yezh vamm, hag alies evel o yezh nemeti.\nJules Gros, Le Trésor du Breton Parlé, deuxième partie, Dictionnaire Breton-Francais des expressions figurées, Les Presses Bretonnes, 1970\nDaniel Giraudon, ‘Jules Gros et 'Le Trésor du breton parlé', Ar Men, niv 39, p 26-37\n p 320 (Teurel evezh: Miret eo bet doare-skrivañ al levr er skrid brezhonek, ha lakaet en doare-skrivañ zh en droidigezh kembraek.)\n p 248  p 248  p 100  p 101  p 472  p 346  p 296  p 185  p 205  p 314  p 252  p 317  p 161  p 320  p 343  p 460  p 320  p 408  p 51  p 209  p 289  p 447  p 232  p 409  p 248  p 209  p 248  p 248  p 65  248  p 109  p 203  p 33  p 300  p 345  p 100  p 243  p 415  p 353 Alies e Treger e vez klevet 'mizevenniñ' kentoc'h eget 'mezevenniñ.'  p 353  p 206  p 291\nEmbannet e voe ar pennad-mañ, gant Jacqueline Gibson, war Breizh-Llydaw, niverenn 41 (miz Eost 2005), 20-22.\ntagioù Jacqueline Gibson, Jules Gros, krennlavarioù, Treger, troioù-lavar


Pajenn:Perrot - Bue ar Zent.djvu/335 - Wikimammenn\nPajenn:Perrot - Bue ar Zent.djvu/335\nsant pi v\nmanac’h ; ne zebre ket a gig ouspen ter gwech ar zun. Bemde e lavare e chapeled, ha biskoaz ne vankas d’en em gaout er pedennou a veze grêt bep noz, a-unan, en e di.\nKouezan reas klanv en miz genver 1572. Daoust pegen bras oa e boaniou, ne glemmas ket an disteran. Lavaret a rê alïes d’an Otrou Doue : « Otrou, kresket ma foan, mes kresket ive ma fasianted. »\nD’ar 4 a viz ebrel, de Gwener ar Groaz, e lakas digas eur groaz vras en e gambr hag e savas da vont da vriata anezi.\nAr c’helou eus e varo o vezan bet brudet en kêr, e c’hellas klevet, eus e wele, pobl Rom o ouelan d’ezan. Kement-se a deneraas kement e galon ma falvezas gantan bezan douget da Zul-Fask war c’horre iliz Sant-Per, da rei ac’hane e vennoz a bap, eur wech c’hoaz, d’e vugale diniver bodet war ar blasen.\nMervel a reas d’an de kentan a viz mae 1572, d’an oad a eiz vla ha tri-ugent. E gorf a oe sebeliet en iliz Santez-Mari, elec’h ma c’heller hen gwelet c’hoaz en e bez, en de a hirie.\nE varo a oe eur c’hanv evit ar bed kristen. Klemant XI hen lakas war roll ar zent, d’an 22 a viz mae 1712.\nPi V eo an divezan pab a zo bet kanonizet.\nAn daou vanniel\nAn Iliz, abaoue m’eman war an douar, he deus renket stourm, hep paouez, da zifenn eneou ha korfou he bugale.\nEn iliz-veur Angers, zo eun dôlen vras hag a ziskouez Hon Zalver azezet, nan war eun trôn skedus, berniou êle ha sent o stoui dirakan, evel m’hen gwelfomp er baradoz, mes a c’haoliad war eur marc’h skanv, e vanniel en eun dorn hag e gleze en dorn-all ; kement-se a ziskouez e vefomp war an dachen a vrezel, keit ha ma vefomp war an douar.\nBale renkomp war-lerc’h banniel Jezuz-Krist pe war-lerc’h banniel Satan ; unan a zaou.\nJezuz-Krist eo an hent, ar wirione hag ar vue ; Satan eo an islonk, ar gaou hag ar maro.\nJezuz-Krist eo kaeran brezellour a dôlas troad biskoaz war au douar ; lorc’h a c’hell bezan ennomp o vont d’e heul, o selaou e urziou hag o senti oute.\nBet en deus hon hanoiou dal m’omp deut war an douar ; neuze n’hon devoa c’hoaz anaoudegez ebet hon unan ; breman, pac’h omp deut en oad, roomp d’ezan, n’eo ket hepken hon hano, mes en em roomp d’ezan korf hag ene, betek ar maro. O heuilh Satan, n’eus nemet koll ; banniel Jezuz a zoug bepred ar viktor en e blegiou.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/335&oldid=140595 »


i ann arborheart ann arborMichigan. ann arborCustom ann arborUnited ann arborStates ann arborof ann arborLove ann arborNecklace ann arborwith ann arborHeart. ann arborAll ann arborstates ann arborand ann arborcountries ann arboravailable! ann arborBorn ann arborand ann arborraised, ann arbortransplanted ann arborand ann arborproud, ann arboror ann arbormitten ann arborsmitten...if ann arboryour ann arborheart ann arborlives ann arborin ann arborMichigan, ann arborthen ann arborthis ann arbornecklace ann arborbelongs ann arboraround ann arboryour ann arborneck. ann arbor ann arborWear ann arboryour ann arborlove. ann arborOr ann arborsend ann arboryour ann arborlove. ann arborHand ann arbormade ann arborwith ann arborlove ann arborand ann arborbamboo, ann arborthe ann arborpendant ann arboris ann arbor1.25 ann arborinches ann arbortall ann arborand ann arborhangs ann arborfrom ann arboran ann arbor18 ann arborinch ann arbor(46 ann arborcm) ann arborcopper ann arborplated ann arborchain. ann arbor ann arborThe ann arborheart ann arborplacement ann arborcannot ann arborbe ann arborcustomized.


Lombardsijde - Wikipedia\nLec'hiadur e Middelkerke\nKod post 8434\nGorread 1,79 km2\nHed 02° 45' 27" Reter\nLed 51° 08' 58"Norzh\nPoblañs hep kontoù doubl 1 800\nStankter 100 a./km²\nLombardsijde en izelvroeg ha Lombardsyde e flandrezeg-kornôgel a zo ur rann-gumun war aod Mor an Hanternoz e Flandrez Belgia e rannvro Westhoek hag e proviñs Kornôg-Flandrez. Ur gumun e oa gwechall; gant lezenn 1977 eo bet lakaet e kumun Middelkerke.\nAr maezioù nepell eus kêriadenn Lombardsijde\n1.1 Bezioù ar C'hommonwealth e bered ar gumun\n4 Emdroadur ar boblañs\nEmgannoù a voe e Lombardsijde etre martoloded ar Vrigadenn Ronarc'h hag al Lu alaman. Douaret e voe lod ag ar vartoloded lazhet er fozelloù-brezel e\nPlakenn d'an 163vet RI gall e Lombardsijde\nUn emgann arall a voe d'ar 15 a viz Kerzu 1914;\n3e ha 4vet Batailhon ag an 163vet Rejimant Troadeion gall, erruet e Flandrez Belgia, a zalc'h fozelloù-brezel Talbenn an Ijzer adalek an 11 a viz Du 1914 betek ar 15 a viz Kerzu. D'ar 15 e tagont an Alamaned e Lombardsijde. Gant un dagadenn ouzh ar broudoù-fuzuilh e teuont a-benn da gemer ar gêriadenn ha da zerc'hel anezhi daoust d'un eneptagadenn alaman.\nEn tu-dehoù, bez ar c'harr-nijour poloniat\nPolonia 1 (Aerlu)\nRouantelezh-Unanet 11 (Morlu:2, Aerlu:2, Tirlu:7)\nMarvet int e-pad an Eil Brezel-bed.\nIliz katolik Onze-Lieve-Vrouw Visitatie.\nFreddy Maertens, marc'hhouarner ha kampion ar bed, a zo bet ganet e Lombardsijde e 1952.\nAdtapet diwar « https://br.wikipedia.org/w/index.php?title=Lombardsijde&oldid=1885544 »\nKumunioù kozh Belgia\nBelgia er Brezel-bed kentañ\nBezioù-brezel ar C'hommonwealth e Kornôg-Flandrez\nKemmoù diwezhañ degaset d'ar bajenn-mañ d'an 28 Gwe 2020, da 15:50.


Ignacio Jacinto Villa Fernandez, ganet d'an 11 a viz Gwengolo 1911 e Guanabacoa ha marvet d'an 2 a viz Here 1971 e Mec'hiko, anavezetoc'h evel Bola de Nieve ("Boul-erc'h"), a oa ur c'haner, sonaozour, ha pianoour kuban.\nGant Benny Moré hag Arsenio Rodríguez eo unan eus an arzourien dreist deuet eus Kuba. Ouzhpenn espagnoleg e kane: e saozneg, galleg, katalaneg, portugaleg hag italianeg e rae ivez.\nAr ganerez Rita Montaner, a sone-eñ piano ganti, a rae an anv-se anezhañ, abalamour d'e vlev gwenn.\nDa gentañ e oa bet brudet e Mec'hiko. Goude hepken e teuas Kuba, e vro c'henidik, ha neuze Kreisteizamerika, SUA, ha Bro-C'hall (Pariz bepred) goude. Diwar e benn e lavare: "Yo no canto canciones ni las interpreto, yo soy" (Kanañ ne ran ket, bezañ ec'h on).\nKanet en deus ivez e katalaneg, galleg, italianeg, portugaleg ha saozneg.\nEn Habana e veze ordinal o kanañ hag o seniñ en davarn « El Monseigneur ». A-du e oa gant gouarnamant Castro, evitañ da vezañ heñvelrevad.\nMervel a reas gant ur c'hwitadenn-galon e Kêr Vec'hiko, p'edo war e hent da Lima, a gare kenañ.\nPrezegenn e obidoù a voe distaget gant ar barzh Nicolás Guillén dirak ur mor a dud.\nDarn eus e ganaouennoù, evel Ay, Amor, zo bet adkemeret e filmoù Pedro Almodóvar.\nSavet pe kanet gantañ:\nMama perfecta, sonaozour dizanv eus an XIXvet kantved;\nEl Manisero (1928), Moisés Simmons\nBito Manué, tu no sabes inglé (1930), Nicolás Guillén hag Emilio\nYo soy la cancion que canto, homenaje a Bola de Nieve en Internet Movie Database\nFilm diwar e benn\nAdtapet diwar « https://br.wikipedia.org/w/index.php?title=Bola_de_Nieve&oldid=1523585 »\nDernière modification le 11 Eos 2013, à 16:31\nKemmoù diwezhañ degaset d'ar bajenn-mañ d'an 11 Eos 2013, da 16:31.


Enez Karn - Wikipedia\nEnez Karn, pe Karn, zo un enezennig tost d'an douar-bras e Mor Breizh, e kumun Gwitalmeze. Pa vez tre e c'haller mont betek enni war droad.\nAn enez gwelet eus an douar-bras. Gwelet a reer mat ar c'harn warni.\nPont traezh pe Pont Karn a reer eus an erv draezh a stag an enezennig ouzh an douar-bras pa vez izelvor.\nWar an enezenn ez eus ur c'harn ragistorel, savet war-dro 4 200 vloaz a-raok J.-K.. En amzer-hont e oa izeloc'h live ar mor ha stag e oa an enezenn ouzh an douar-bras. E 1954 e oa bet addizoloet an hini gentañ eus an teir c'hambr zo er c'harn. Savet e voent evit beziañ tud varv moarvat. Hervez ar pezh zo bet kavet enno gant ar furcherien e oa bet implijet ar bezioù-se betek ar bloaz 2 500 a-raok J.-K.\nKontañ a reer e oa ur c'hastell gwechall war an enezenn. Ar c'hastell-se a oa d'un aotrou, Roue Karn, a oa gantañ divskouarn marc'h. Digenvez e veve-eñ ha gervel a rae tud yaouank eus an douar-bras evit troc’hañ e vlev hag e varv. Met morse hini ebet ne zeue en-dro. Lazhet e vezent holl gantañ, ur wech m'o doa gwelet e zivskouarn. A-benn ar fin e voe lazhet an aotrou gant un troc'her-blev a droc'has dezhañ e c'houzoug gant e aotenn, kentoc'h eget bezañ muntret eñ ivez, evel e ziaraogerien. Ar vojenn-se a reer anezhi, e lec'hioù all e Breizh, mojenn ar Roue Marc'h.\nL'île Carn, dindan renerezh Hervé Jézéquel, Créaphis Editions, 2002, 252 bajenn\n↑ Per Pondaven ha Mikael Madeg, Renabl anoiou lehiou arvor Bro-Leon. Goueled Leon : levrenn 2 : Etre an Aberig hag an Aod Vraz Lambaol : Gwitalmeze, Lambaol, Emgleo Breiz\n↑ Per Pondaven ha Mikael Madeg, Renabl anoiou lehiou arvor Goueled Leon : levrenn 2. Gwitalmeze, Lambaol\n↑ L'île Carn, lec'hienn kumun Gwitalmeze (e galleg)\n↑ Mojenn Enez Karn e lec'hienn kumun Gwitalmeze (e galleg)\nAdtapet diwar « https://br.wikipedia.org/w/index.php?title=Enez_Karn&oldid=1835811 »\nDernière modification le 9 Mae 2019, à 14:04\nKemmoù diwezhañ degaset d'ar bajenn-mañ d'an 9 Mae 2019, da 14:04.


Kilhevardon - Wikipedia\nKilhevardon pe charkuterezh zo boued graet gant kig pe gourailhoù poazh pe griz hag holen. E-barzh ar c'hilhevardon e kaver ar silzigoù, ar gwadegennoù, ar fourmaj-kig, ar rilhetez, ar morzhedoù-hoc'h, ar c'hig-sall, an anduilh, ar stripoù. Gant kig-moc'h e vez graet dreist-holl, met ivez gant kig-gouez, kig-yer, kig-bevin ha kig-lapin. Aozet e vez ivez kilhevardon gant pesked ha kresteneged (rilhetez brizhilli, sardin, toun pe granked, eog mogedet, legestr) gant ar charkuterien-tinellerien, pe c'hoazh kilhevardon vejetarian.\nUr stal kilhevardon e marc'had São Paulo e 2017.\nUr stal kilhevardon e Roma.\nAr gilhevardonerezh pe ar gigerezh-voc'h eo ar stal ma vez aozet ha/pe gwerzhet kilhevardon.\nIjinet e oa gwechall gozh evit mirout ar c'hig. Dre ne oa ket tu d'en ober dre ar yenijenn e veze sallet pe mogedet ar c'hig-moc'h. Bremañ e vez debret evit e vlaz, daoust da vezañ rummet er boued kankreiat gant Kreizenn Etrebroadel an Enklask war ar C'hankr.\nAdtapet diwar « https://br.wikipedia.org/w/index.php?title=Kilhevardon&oldid=1880056 »\nDernière modification le 30 Mez 2020, à 10:25\nKemmoù diwezhañ degaset d'ar bajenn-mañ d'an 30 Mez 2020, da 10:25.


Delwenn da James Larkin e Dulenn.\nJames Larkin (1876 – 1947), Séamas Ó Lorcáin en iwerzhoneg, lesanvet Big Jim, a oa ur penn sindikadour iwerzhonat, hag ur rener sokialour, ganet e Liverpool, e Bro-Saoz, en un tiegezh iwerzhonat. Diwezhatoc'h ez eas da-heul e dud da Iwerzhon. E Burren, e Kontelezh An Dún, e voent o chom. En-bugel e krogas da labourat. A-benn 1905 e oa aozer-sindikad.\nE 1907 ez eas James Larkin da gêr Véal Feirste da chom, ma savas an Irish Transport and General Workers' Union, an Irish Labour Party, ha goude ar Workers' Union of Ireland. Brudet eo ar perzh a gemeras e 1913 en Dublin Lockout, ha chomet eo "Big Jim" en eñvor tud kêr Zulenn.\nAdtapet diwar « https://br.wikipedia.org/w/index.php?title=James_Larkin&oldid=1559702 »\nKemmoù diwezhañ degaset d'ar bajenn-mañ d'an 11 Meu 2014, da 17:58.


Johannes Vilhelm Jensen - Wikipedia\nJohannes Vilhelm Jensen a oa ur skrivagner danek. Ganet e oa bet d’an 20 a viz Genver 1873 e Farsø, ur geriadenn eus Jylland, ha marvet e oa d’ar 25 a viz Du 1950. Resevet en doa Priz Nobel al lennegezh e 1944.\nGoude studioù medisinerezh e labouras evel kazetenner hag en em lakaas da skrivañ lennegezh. Unan eus e c’hoarezed, Thit Jensen, zo brudet evel skrivagnerez ivez.\nBeajiñ kalz a reas Johannes Jensen, evel e genvroad Hans Christian Andersen, ha mont a reas betek Stadoù Unanet Amerika. Brudet eo e skridoù e Danmark, skridoù komz-plaen evel e romant istorel Kongens Fald (kouezhadenn ar roue), pe barzhonegoù (Digte 1906).\nAdtapet diwar « https://br.wikipedia.org/w/index.php?title=Johannes_Vilhelm_Jensen&oldid=1458989 »\nKemmoù diwezhañ degaset d'ar bajenn-mañ d'an 4 Ebr 2013, da 02:09.


Friederike von Mecklenburg-Strelitz - Wikipedia\nFriederike von Mecklenburg-Strelitz (1778-1841), a oa ur briñsez alaman, eus dugelezh Mecklenburg-Strelitz, a zeuas da vout rouanez Hannover goude dimeziñ da Ernst August Iañ Hannover.\nFriederike Mecklenburg-Strelitz, poltredet gant Johann Friedrich August Tischbein e 1796\nAn div c'hoar, Friederike ha Luise. Delwenn gant Johann Gottfried Schadow, anvet a-wechoù Prinzessinnengruppe.\nGanet e oa e 1778. Merc'h e oa da Karl II Mecklenburg-Strelitz, priñs pennhêr dugelezh Mecklemburg-Strelitz, letanant jeneral Hannover, ha da Friederike von Hessen-Darmstadt (1752–1782). C'hoar e oa eta:\nda Charlotte ( 1769 -1818)\nda Therese Mathilde von Mecklenburg-Strelitz (1773–1839)\nda Luise von Mecklenburg-Strelitz (1776- 1810)\nha da Georg (1779-1860), dug-meur Mecklenburg-Strelitz war-lerc'h o zad.\nBrudet e oa kened ar peder c'hoar.\nTeir gwech e timezas Friederike.\nDa gentañ d'he breur-kaer, ar priñs Friedrich Ludwig Karl Prusia (1773-1796), eil mab ha trede bugel Friedrich Wilhelm II Prusia ha Friederike Luise von Hessen-Darmstadt, breur da Friedrich Wilhelm III Prusia, roue Prusia ha pried d'he c'hoar Luise von Mecklenburg-Strelitz.\nPa intañvezas ec'h addimezas d'ar priñs Friedrich von Solms-Braunfels (1770-1814) .\nIntañvez adarre en 1814, ec'h addimezas en 1815 d'he c'henderv Ernst August Iañ Hannover, anezhañ pempet mab hag eizhvet bugel ar roue saoz George III hag ar rouanez Charlotte von Mecklenburg-Strelitz.\nGant Friedrich Ludwig Karl Prusia,\nFriedrich Ludwig (1794–1863) ; dimezet e 1817 da Luise von Anhalt-Bernburg\nFriederike Wilhelmine Luise Amalie (1796–1850) ; dimezet e 1818 da Leopold Friedrich Anhalt-Dessau\nGant Friedrich Wilhelm zu Solms-Braunfels:\nur verc'h (1799–1799)\nur bugel dianav (ganet hag aet da anaon e 1800)\nFriedrich Wilhelm Heinrich (1801–1868); dimezet e 1831 da Maria Anna, kontez Kinsky;\nAuguste Luise (1804–1865) ; dimezet e 1827 d'ar Priñs Albert von Schwarzburg-Rudolstadt (ab 1867 Fürst)\nAlexander Friedrich Ludwig (1807–1867) ; dimezet e 1863 da Luise von Landsberg-Velen\nFriedrich Wilhelm Karl (1812–1875); dimezet div wech:\netre 1834 ha 1841 e oa pried morganatek Louise Beyrich\ne 1845 e timezas da Sophie zu Löwenstein-Wertheim-Rosenberg\nGant Ernst August, roue Hannover:\nur verc'h dianav (ganet hag aet da anaon e 1817)\nGeorg V Hannover (1819–1878), roue Hannover war-lerc'h e dad;\ndimezet e 1843 d'ar Briñsez Marie von Sachsen-Altenburg (1818–1907)\nAdtapet diwar « https://br.wikipedia.org/w/index.php?title=Friederike_von_Mecklenburg-Strelitz&oldid=1955321 »


Liñsel - Wikipedia\nLiñselioù war ur gwele.\nUl liñsel zo ur pezh danvez hirgarrezek hag a vez lakaet da c'holeiñ matarasenn ur gwele. Ul liñsel all a vez lakaet war-benn, ha kousket a ra an dud etre an div liñsel-se, gant ur pallenn ouzhpenn war-benn.\nGwechall e veze graet al liñselioù e lin e ti ar re binvidik, e kanab e ti ar re baour. Hiziv e vezont peurliesañ e kotoñs.\nAbaoe deroù ar c'hantved e vez graet gant liñselioù polipropilen, un danvez marc'hadmatoc'h evit kotoñs hag a vez darc'haouet goude pep implij. Ar re-se ne vezent implijet da gentañ nemet en tachennoù-kampiñ met muioc'h-mui e vezont kavet el letioù izelbriz.\nAdtapet diwar « https://br.wikipedia.org/w/index.php?title=Liñsel&oldid=1968065 »


Shinagawa | E skeud ar bleuñv kerez\nPourmen e Tōkyō, adarre!\n01 Ebr 2013 1 Evezhiadenn\nby dervnewg in Karned beaj Tikedennoù:Akihabara, boued, Chiyoda, Chūō, evaj, Honshū, Kantō, Marunouchi, Meurgêr Tōkyō, Minato, santual, Shinagawa, Tōkyō\nBev on c’hoazh! Ma digarezit evit an didrouz met gwall dapet on bet, anat deoc’h.\nDilun e oa emgav gant David a ra war-dro ul lec’hienn (pe meur a hini zoken!). O vevañ emañ e Bro Japan abaoe ur pennadig bremañ ha kinniget en deus deomp lec’hioù a blij dezhañ. Kroget eo an devezh tro-dro da di-gar Shimbamba. Da gentañ un templig (hini Kitashinagawa?) ha goude santual Shinagawa. Hon heñcher en deus kinniget deomp tañva traoùigoù (gwastilli apero ha chokolad). E karter Shinagawa ez eus roudoù tiez kozh (‘m eus ket soñj e peseurt danvez e oan graet), un aergelc’h disheñvel-mik eus karterioù all, sioul ha chomet un tamm “war-lerc’h” en ur stumm… bamus a-walc’h eo (ha plijus!). Tremenet omp war ur pont kostez Miura, ur bern gwez kerez e bleuñv a oa c’hoazh. Un tren Pokémon hon eus gwelet ^^ (e-kichen ti-gar Tamachi)\nChomet omp a-sav da ziskuizhañ un tamm e-kichen Shibaura, war un doare terasenn. Brav eston ‘oa an amzer. Bet omp goude war ar Rainbow Bridge da gaout un tamm sell war ar bae hag ar gêr a-bell. Tapet hon eus ar metro emgefre (linenn Yurikamome) a zo heñvel un tamm eus metro Roazhon (evit ar mont en-dro hañ). Ur metro diavaez eo ha neuze e c’haller kaout ur sell war ar gêr e-pad ar veaj. Plijus ken-ken!\nDiskennet omp e ti-gar Shinbashi ha tremenet dirak “horolaj Miyazaki” (treset gant MIYAZAKI Hayao. Keuz ‘m eus, n’on ket deuet a-benn da welet an horolaj d’an eurioù e-lec’h ma teu da vev, gant sonerezh HISAISHI Joe ha tout!)\nPignet omp goude-se e-krec’h tour Dentsu (un embregerezh bruderezh eo ma ‘m eus komprenet mat. Ur mirdi a zo en tour hag ar gweledva a zo unan a-feson, digoust ouzhpenn.) An tisavour Jean Nouvel en deus savet an tour-se. War ar skeudenn e c’hallit divinout marc’had pesked Tsukiji (gant an toennoù glaz). Bet omp da zebriñ ur bento e-kichen ar rinier (ha da evañ ur banne te jesmi yen evidon, met n’am eus ket kavet mat tamm-ebet 😥 ), dindan ar gwez kerez, e Tsukishima (a dalvez “enezenn al loar”! Na brav…) (skeudennet ‘m eus aze ar vag treset gant MATSUMOTO Leiji). David n’eus skeudennet ar strollad ivez war a seblant… ^^ Ul lodenn enezenn artifisiel eo ivez (evel Odaiba) bet krouet ur c’hant vloaz zo bennak. Nepell e oa un doare poull gant bigi dilezet, ur c’harter pesketaerien e oa gwechall hag iskis eo gwelet tout an tourioù uhel tro-dro… Tremenet omp ivez dre ur straedig-strizh evit gwelet ur santual dediet d’ur wezenn. Dalc’het eo bet ar wezenn met tiez a zo tro-dro, trapet eo e kreiz ar c’harter. Souezhus! (Na deuan ket a-benn da gavout anv resis ar wezenn-se avat.)\nDa c’houde hon eus debret “melon pan” mat-kenañ (un doare briochenn eo). Tremenet omp dirak koshañ post polis Tōkyō. Ul loen-feur eus maskot ar polis a zo e-barzh ^^\nBet omp ivez dre an Tokyo International Forum (ti-gar Yurakucho) a zo sañset heñvel eus diabarzh ur valum. Ya ya.\nPignet omp war toenn ti-post kreiz-kêr , ur sell brav a zo war ti-gar Tōkyō.\nTremenet omp en diabarzh (evit tapout ar metro) a zo kitsch un tamm met plijus da welet. Ha setu ni da vont betek Akihabara (c’hwi oar mat, ar c’harter “elektronek)\nTremenet omp dirak un templ (a gav din) e lec’h ma veze enrollet ur c’hoari evit an tele. Fentus. Bet omp goude betek santual Kanda-myōjin. Du-hont e ya ar mangaka da bediñ evit bezañ embannet, ma rafe berzh o labour ha tout (gwerzhet e vez ivez dougoù-chañs evit stourm ouzh ar beugoù urzhiataer!!), ul lec’h dispar. (Ur briñsez Leia kitsch a zo ivez :D) Ur bleiz brav ivez…\nHa delioù sakura o kouezhañ… Start eo bet din tapout ur skeudenn dereat met n’eo ket deuet re fall, me gav!\nUr bern lec’hioù plijus hon eus gwelet, straedoù bihan dic’hortoz hag all. Ur gwir dizoloadenn.\nUn “davarn” strizh-tre evit an dud a blij an trenoù dezho, ur sal e lec’h ma vez abadennoù idol (an Dear Stage)… setu un tamm ar pezh hon eus gwelet e karter Akihabara.\nOuzhpenn eo plijus ar paotr hag ur bern istorioù en doa da gontañ. Un tamm displijusoc’h e oa ober anaoudegezh gant tud ar strollad, reoù zo a oa iskis-tre… Chomet omp un tamm a-gostez gant ar c’houblad mignoned ha bet lesanvet neuze “les blasés”…\nUn tamm hegaset omp bet ivez gant priz an devezh peogwir e oa bet lâret e koustfe tro 500 円 mont-dont hag en deus koustet 1500 kentoc’h! Un tamm kalz memes tra.\nOuzhpenn-se ‘m eus bevet evit ar wech kentañ ur prantad displijus abalamour d’ar Japaniz a nac’h anzav n’ouzont ket saozneg (pe n’ouzon ket respont tamm ebet) gant aon feukañ an arval : plac’h an ti-post n’he deus komprenet netra d’am goulenn pa ‘m eus goulennet timbroù evit kartennoù post ha rediet he deus ac’hanon da gemer timbroù dastumadeg! Brav int evel-just met kaaaalz keroc’h evit timbroù ordinal. Kontet ‘m eus an istor-se d’ur paotr a zo amañ abaoe ur pennad ha n’eo ket bet gwall souezhet. N’ouzon ket m’eo un teknik neuze evit touellañ an douristed pe ar plac’h na gomprene seurt met un tamm dinervet e oan da c’houde… (kemennadenn neuze d’an dud a resevo ur gartenn : ur sapre timbr cheuc’h a vo!)\nPa soñjan mat, marteze e oamp imoret fall peogwir e oamp skuizh goude ar c’haraoke, piv ‘oar…\nBet on da zebriñ koan en ur preti cheuc’h spontus, ar Benihana (d’am soñj eo ar pred “California” ‘m eus bet). Brudet eo peogwir eo bet Bill Clinton da zebriñ du-hont ha tout. Ar c’heginer a gegine dirazomp war ur blakenn hag un doare “show” e oa penn-da-benn. Plijus-tre da sellet! (n’eo ket dispar ma skeudenn met evit reiñ ur mennozh deoc’h eo)\nUn aergelc’h un tamm drol a oa ouzh-toal avat peogwir ne oamp ket niverus ha n’anavezemp ket an eil re ar reoù all. Ma, saourus e oa, dreist-holl kig bevin Kobe ‘m eus bet ar chañs da dañva! Ur souezhadenn eo peogwir e teuz e gwirionez evel ma vez lavaret…\nEchuet eo abred a-walc’h ar pred ha distroet on d’ar gêr. Ar c’houblad all (ma heuliit mat) a zo deuet peogwir o doa laosket o benveg skeudennoù du-mañ hag o doa ezhomm evit an deiz war-lerc’h. Int ivez a oa imoret fall ha neuze e oamp “laouen” holl o chom da gomz un tamm da gontañ an traoù droch bet c’hoarvezet ganeomp…\nKroget omp er Su (Shinbanba) hag adpignet tamm-ha-tamm. Debret hon eus da greisteiz war an tamm enezenn artifisel (Chuo war ar gartenn) ha kendalc’het da bignat betek Akihabara.\n(24 825 paz)


Kaozeal:Gregach - Wikipedia\nD'am soñj e ranker sevel ur pennad gregach, p'emañ ar ger e brezhoneg.Bianchi-Bihan 7 Eos 2006 da 23:07 (UTC)\nne vez ket savet pajennoù disheñvel bewech ma vet stummoù disheñvel e brezhoneg. ne vez ket krouet, da skouer, pennadoù "urzhiater", "kompoder", "stlennater", "ordinateur" ha me 'oar me. bez ez eus ur penand gresianeg dija - aezet eo ouzhpennañ an termen "gregach" e korf ar pennad-se ha sevel un adkas. evel-se e c'hell pep hini implijout ar stumm ma kav gwellañ er penadoù savet gantañ/i. ouzhpenn-se, ar pezh a c'heller lenn erkorf ar pennad "gregach" n'eo ket dereat evit un hollouiziadur, met kentoc'h evit ur geriadur. setu perak eo bet tennet kuit ar pennad-mañ hag enteuzet gant ar pennad gresianeg. adlec'hiet eo bet ivez an destenn hag adlakaetw ar ar bajenn kaozeal stag ouzh ar pennad-se.--Merour (N) 11 Du 2006 da 11:56 (UTC)\nDiverkañ pennadoù doubl[kemmañ ar vammenn]\nTennet diwar: Wikipedia:Pajennoù da nullañ "Meur a abeg a c'hall bezañ a-benn ma vo nullet ur pennad :\npajennoù doubl (div bajenn dezho titloù disheñvel evit an hevelep tra)"\n--Neal 28 Du 2006 da 19:02 (UTC)\nPeogwir e kred dit eo memes tra gregach ha gresianeg, evel ma krede dit, 'm eus aon, e oa "fille" ar ger merc'h ha netra ken. Ne vije ket fall kaozeal ha kompren a-raok c'hoari gant ar vouc'hal. Krediñ a c'hallfemp eo pal ar merour c'hoari gant reolennoù evit mirout ouzh sevel pennadoù (a vez savet enep dezhañ, emezañ!). Da vihanañ e vije ret lezel anezho pell a-walc'h ha kemer amzer a-raok kondaoniñ anezho d'ar marv: poliser, barner ha bourev war un dro, re evit ar memes den. Bianchi-Bihan 30 Du 2006 da 07:10 (UTC)\nSevel, diskar, hag adsevel, Plijadur Wikipedel=[kemmañ ar vammenn]\nAdsavet ar pennadgregach gant ur merour (goude un tamm tremen dre gregaj), pa oa bet distrujet ("nullet" a zo skrivet) gant ur merour all e 2006. Goulenn a ran ma vo adsavet istor ar pennad abaoe ma oa bet boulc'het ganin e 2006. Bianchi-Bihan 23 Eos 2007 da 11:25 (UTC)\nAdtapet diwar « https://br.wikipedia.org/w/index.php?title=Kaozeal:Gregach&oldid=211892 »\nKemmoù diwezhañ degaset d'ar bajenn-mañ d'an 23 Eos 2007, da 11:25.


Pajenn:Le Gonidec - Bibl Santel pe Levr ar Skritur Sakr, eil levr.djvu/506 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/506\nzaé tané) ha Pilat a lavaraz d’ézhô : Chétu ann dén.\n6. Hôgen pa oé gwélet gan̄d ar véleien ha gan̄d hô zûd, ar ré-man̄ a griaz, ô lavarout : Stag-hén̄, stag-hén̄ oud ar groaz. Pilat a lavaraz d’ézhô : Kémérit-hén̄, c’houi, ha stagit-hén̄ oud ar groaz, râg évid-oun-mé na gavann abek é-béd enn-han̄.\n7. Ar Iuzevien a respoun̄taz d’ézhan̄ : Eul lézen hon eûz, ha diouc’h al lézen-zé é tlé mervel, ô véza ma eo en em rôet évit Mâb da Zoué.\n8. Pilat éta ô véza klevet ar geriou-zé, en doé aoun vrâz.\n9. Hag ô véza distrôed el léz, é lavaraz da Jézuz : A béléac’h oud-dé ? Hôgen Jézuz na rôaz respoun̄t é-béd d’ézhan̄.\n10. Neûzé Pilat a lavaraz d’ézhan̄: Na gomzez kéd ouz-in ? Ha na wézez-té két pénaoz em euz ar galloud d’az lakaad oud ar groaz, hag em eûz ivé ar galloud d’az leûzkel da von̄t ?\n11. Jézuz a respoun̄taz d’ézhan̄: N’az pé galloud é-béd war-n-oun, ma na vé két bét rôed d’îd diwar-laez. Dré-zé ann hini en deûz va gwerzet d’îd, en deûz gréat brasoc’h pec’hed.\n12. Hag a neuzé Pilat a glaské ann doaré d’hé leûskel. Hôgen ar Iuzevien a grié, ô lavarout : Mar laoskez ann dén-zé, n’oud két miñoun da Gézar ; râk piou-bennâg en em c’hra Roué, en em laka a-énep Kézar.\n13. Hôgen Pilat pa en doé klevet ar geriou-zé, a gasaz Jézuz er-méaz : hag éc’h azézaz war hé gador-barner, el léac’h hanvet é Grégach Litrostrotos, hag é Hébrach Gabbata.\n14. An̄trônôz ar Pask oa, ha war-drô ar c’houec’hved heur, hag é lavaraz d’ar Iuzevien : Chétu hô Roué.\n15. Hôgeo hî a grié : Tenn-hén̄, tenn-hén̄ a-lez-sé, ha laka-hén̄ oud ar groaz. Pilat a lavaraz d’ézhô : Ha lakaad a rinn hô Roué oud ar groaz ? Prin̄sed ar véleien a respoun̄taz : n’hon eûz Roué é-béd némét Sézar.\n16. Neûzé éta é rôaz anézhan̄ d’ézhô évit béza lékéad oud ar groaz. Ével-sé é kémerjon̄t Jézuz hag é kaschon̄d anézhan̄ gan̄t-hô.\n17. Hag ô tougen hé groaz, é teûaz enn eul léac’h galvet Ménez ar C’hlopenn (G), hag a zô hanvet é Hébrach Golgota :\n18. É péléach é lékéjon̄t anézhan̄ oud ar groaz, ha daou all gan̄t-han̄ ; unan enn eunn tu, eunn all enn tu all, ha Jézuz é-kreiz.\n19. Hôgen Pilat a réaz eur skrid, hag a oé lékéat war ar groaz. Kémen̄t-man̄ a ioa skrivet war-n-ézhan̄ : Jézuz a Nazaret, roué ar Iuzevien.\n20. Kalz eûz ar Iuzevien a lennaz ar skrîd-zé ; rag al léac’h é péhini é oa bét lékéat Jézuz oud ar groaz a ioa tôst da géar. Hag ar skrîd a ioa é Hébrach, é Grégach hag é Latin.\n21. Koulskoudé Béléien vrâz ar Iuzevien a lavaraz da Bilat : Na skrîv két Roué ar Iuzevien, hôgen ma en deûz lavaret hén̄ : Roué ar Iuzevien ounn.\n22. Pilat a respoun̄taz : Ar péz em eûz skrivet, em eûz skrivet.\n23. Hôgen ar zoudarded goudé ma hô doé hé staget oud ar groaz, a géméraz hé ziḻad (hag é réjon̄t pévar lôd, unan évit pép-hini eûz ar zoudarded), hag hé zaé a gémerchon̄t ivé. Hôgen hé zaé a ioa dic’hri hag eûz a eur wéaden penn-da-benn.\n24. Lavaroud a réjon̄d éta étré-z-hô : Na drouc’homp kéd anézhi, hôgen tennomp d’ar sort da biou é vézô. Évit ma vijé sévénet ar Skritur, pa lavar : Rannet hô deûz étré-z-hô va diḻad ; hag hô deûz taolet va zaé d’ar sort. Chétu pétrâ a réaz ar zoudarded.\n25. Hôgen mamm Jézuz, hag hé c’hoar, Mari grék Kléofaz, ha Mari Madalen a ioa enn hô zâ é-tal ar groaz.\n26. Pa wélaz éta Jézuz hé vamm, hag enn hé zâ enn hé c’hichen ann diskibl a garé, é lavaraz d’hé vamm : Grék, chétu da vâb.\n27. Neûzé é lavaraz d’ann diskibl : Chétu da vamm. Hag adalek ann heur-zé ann diskibl a géméraz anezhi da vamm.\n28. Goudé-zé Jézuz ô c’houzout pénaoz é oa sévénet pép-trâ, évit ma vijé sévénet ar Skritur, a lavaraz : Sec’hed em eûz.\n29. Hôgen béz’ éz oa énô eur pôd\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/506&oldid=155094 »\nKemmoù diwezhañ degaset d'ar bajenn-mañ d'an 21 Du 2019, da 15:21.


gwiadenn - Wikeriadur\nEus gwi (diwar gwe) hag -adenn.\ngwiadenn /ɡɥiˈɑːdɛn/ benel (liester : gwiadennoù)\nAn tamm lin-mañ a zo trawalh anezañ d'ober eur wïadenn vrao. — (Jules Gros, Le trésor du breton parlé Première Partie, 1966, p. 99.), — (Jules Gros, Le trésor du breton parlé Deuxième Partie, 1970, p. 208.)\nLakeet e-neus ar wïadenn war ar stern. — (Jules Gros, Le trésor du breton parlé Deuxième Partie, 1970, p. 208.)\n« Deuet e oan, » a zisplegas Gwenn a Dremelven da welout e pelec'h edo erru Koneri gant ar wiadenn am eus goulennet digantañ ober din. » — (Jakez Konan, Ur marc'hadour a Vontroulez, Al Liamm, 1981, p. 12.)\nbezañ un neudenn dorret en e wiadenn, bezañ un neudenn gamm en e wiadenn : na vezañ onest, disleal\ngalleg : étoffe (fr) , tissu (fr)\ngalleg : pièce d'étoffe (fr)\nAdtapet diwar « https://br.wiktionary.org/w/index.php?title=gwiadenn&oldid=261442 »\nKemmoù diwezhañ degaset d'ar bajenn-mañ d'an 7 Meu 2018, da 15:02.


Pedennou aroc ha goude ar gommunion - Wikimammenn\nPedennou aroc ha goude ar gommunion\nL. Prud’homme, 1846 (p. xxv-xxviii)\n◄ aroc ha goude ar goëssion aroc ha goude ar gommunion Var an obligation da anaout-mâd ar religion ►\nCommunia a so receo hor Zalver hac hon Doue : action ebet eta santeloc’h nac importantoc’h ; mæs ive action-ebet ne c’houlen brassoc’h dispositionou. Laquit evez da brofani ar sacramant pehini a dle ho santifia ! Brassa goal-heur a ouffe erruout gueneoc’h eo ober ur goal gommunion ! Dibri hac efa a raffac’h ho condaonation, a lavar deoc’h an abostol sant Paul. Ar burete a goustianç a so requis evit ne reot quet ur gommunion sacrilach, mæs ne dê quet aoualc’h evit he renta util ha profitabl quement a ma tle beza, eme Dadou ar vuez spirituel: sul-vui en em bræparrot da receo ar sacramant-ma, sul-vui a c’hraçou a receffot ; cresgui a raint, dioc’h ma ho pezo ur feiz creoc’h, ur glac’har brassoc’h eus ho pec’hejou, ur garantez parfetoc’h evit Jesus-Christ. Caout a reot, amâ varlerc’h, actou fervant pere a ell ho sicour da excita en hoc’h ene, an devotion, ar santimanchou-mâd, an desirou santel hac an dispositionou-all requis evit communia gant milit ha gant frouez.\nAct a Feiz.\nSongit ha credit parfet ez it da receo ar c’horf sacr hac ar goad precius eus a Vab Doue : ar memes pehini so bet ganet er c’hraou a Vethleem, pehini en deus souffret ar maro var ar groas evit hor pec’hejou ha pehini a so brema en êe leun a c’hloar, ha livirit : « Me a gred ferm, hep douetanç-ebet, ez an da receo en effet, corf, goad, ene ha divinite Jesus-Christ, guir vab Doue. »\nAct a Adoration\nAdorit Jesus-Christ gant ar brassa respet, oc’h en anaout evit ho crouer, ho redemptor hac ho mæstr souveren. Mar deu præsanç ur roue da inspira quement a respet d’e bobl, pebes respet na dlê quet da inspira deoc’h præsanç roue ar rouanez ! Livirit eta a greiz ho calon : « Me hoc’h ador,ô va Zalver, er sacramant eus an aoter ; c’hui eo va c’hrouer, va Doue, va mæstr, va Autrou, va roue ! »\nAct a Humilite.\nSongit e perfectionou Doue, hac en ho miseriou hoc’h-unan : anzavit ne vilitit quet receo un Doue quer-bras ha quer-santel, ha livirit gant guirionez : « Pec’her ingrat, piou ez oun-me, da dostaat ouzoc’h, va Doue ! Ar zænt a so en ho præsanç, leun a respet hac a zoujanç. »\nActou a Fizianç, a Garantez hac a zezir.\nGrit guella ma ellot an actou ma, hac it da gaout Jesus evel un den clân da gaout e vedicin, evel un den affliget da gaout an hini a ell e gonsoli ; ha livirit en ur vont pe aroc flach diouz ho plaç : « Mont a ran eta, va Jesus, d’ho receo ! pa zoc-h tragarèzus. Ah ! va goalc’hit, me ho supli, gant ar goad eus ho pemp gouli ! A greiz va c’halon, va Doue, me ho car, hac ho caro bemdez ; abalamour ma vilitet dreist pep tra-oll beza caret ! Guerc’hes Vari, mam da Jesus, ha c’hui, va æl-mâd carantezus, deut va c’hundui d’ar banquet en deus d’în va Doue præparet ! »\nGOUDE AR GOMMUNION.\nGoude ma ho bezo communiet, en em dennit en ur plaç distro-bennac en ilis: adorit en ho calon Jesus-Christ, roue an êe hac an douar, ha goude beza evel-se en adoret er silanç, epad un nebeudic amzer, hervez ho tevotion, livirit an Tantum ergò hac an oræson Deus, qui nobis, evit trugarecât an tri ferson adorabl eus an Drindet ha gounit an induljançou. Evit supplei d’ar pez a vanq deoc’h, offrit ive da Zoue an oll actionou a c’hraç, an oll adorationou, an oll meuleudiou a zo bet, a zo hac a vezo rentet dezan gant an oll sperejou eürus en êe, ha gant an oll eneou zantel var an douar, ha livirit devotamant var ho taoulin :\nO va Jesus, c’hui a zo en em offret antieramant evidon d’ho Tad eternel, hac hoc’h eus scuillet hoc’h oll goad evidon var ar groas : bemdez en em roit d’în antieramant er sacramant adorabl eus an auter, a ne dê quet eta just, en em offren deoc’h ive antieramant ? Na rit istim-ebet eus ar pez a allan da rei deoc’h hepdon : n’hoc’h eus ezom-ebet eus va frezanchou ha ne c’boulennit nemedon : rac-se, ô va Doue , en em roan deoc’h antieramant gant joa, evit biquen hac hep partach-ebet ! Recevit, me ho ped, dre hoc’h ano santel, recevit, va Doue , mar plich gueneoc’h, recevit va speret ba va c’halon, va c’horf ha va ene ; recevit va memor, va ententamant ha va oll bolontez ! o lezel a ran, absoluamant ha da jamæs, en ho disposition ! Ia, va Doue, dispo-sit ac’hanon hac eus a guement a aparchant ouzin evel ma pligeo gueneoc’h ! roit d’în ho carantez hac no craç, ô Jesus ; ne c’houlennan quen tra ouzoc’h : gant quemen-se e vezin pinvidic aoualc’h !\nAroc sortial eus an ilis, considerit pere eo ar graçou particulier a bere hoc’h eus muia ezom. Oll hon deus ur c’hostez sempl, ha pep-unan ac’hanomp a lavar : mar n’am bize quet an tech fall-se, e vijen deut prest-aoualc’h a ben eus va defautou-all ; goulennit eta ar chraç d’e drec’hi, ha recommemdit ive da Zoue ho nessa, ispicial ar re evit pere hoc’h eus obligation da bedi. Possedi a rit en ho calon ar zourcen eus an oll graçou, mæstr an oll donæsonou parfet : goulennit hac e receffot !…\nAdtapet diwar « https://br.wikisource.org/w/index.php?title=Pedennou_aroc_ha_goude_ar_gommunion&oldid=99797 »\nKemmoù diwezhañ degaset d'ar bajenn-mañ d'an 23 Meu 2017, da 13:35.


Un teñzor a zo o paouez bezañ dizoloet en Ardeven\nvendredi 12 janvier 2018 à 15:58 Par Pauline Kerscaven, France Bleu Breizh Izel\nGant ti-kêr An Aredeven oa bet goulennet d'un toullad tud a youl-vat teurel holl paperioù kozh ar presbital. Ha benn ar fin e oa dielloù dedennus kenañ. Emañ Ti douar Alre o biskrivañ anezho.\nDaniel Carré, prezidant Ti douar Alre, 'neus lennet ul lodenn eus an dielloù. - Ti douar Alre\nE-barzh ur grignol e c'heller c'hoazh kavout un teñzor. Emañ ti-kêr an Ardeven o paouez prenañ presibtal ar gumun. Goulennet 'neus digant un toullad tud a youl vat teurel paperioù kozh a oa e-barzh.\nDiouzhtu e wellont eo pouezhus ar 500 paper kavet ganto, skrivet e galleg hag e brezhoneg dreist-holl. Ha pellgomzet e vez neuze da Di douar Alre.\nGant prezidant ar gevredigezh, Daniel Carré, eo bet lennet ul lodenn eus an dielloù, sermonioù skrivet gant daou veleg, Mathurin Oliviero ha Pierre-Marie Rival, etre 1880 ha 1930. "Dindan ar ger sermon e vez kavet meur a dra : sarmonioù klasel a veze distaget d'ar sul, hag instruksionnoù a zo kalz hiroc'h, hag a c'helle bezañ distaget e-pad ar gouesperoù. An dra-se oa ur seurt katekiz evit an dud deuet. Bez ez eus ivez prezegennoù distaget dirak ur publik dibabet, evit ar c'hentañ komunion da skouer", a zispleg Daniel Carré.\n"Ur mestr eo Oliviero war ar brezhoneg" Daniel Carré\nE brezhoneg bro Gwened eo skrivet an dielloù, en ur brezhoneg flour, dreist holl evit sermonioù Mathurin Oliviero. "Plijus int. Oliviero zo ur mestr war ar brezhoneg. _Hag an den-se ne oa ket anavezet betek hen",_a gendalc'h prezidant Ti douar Alre.\nHa desket e vez ur bern traou en ul lenn ar sermonioù. "Alies a-walac'h e vez kemeret harp war ar vuhez. Buhez ar baisanted, buhez war an enezenn Houad... Gwellet e vez ivez roudoù an darvoudoù istorel, an disparti etre ar stad hag an iliz da skouer."\nDielloù niverellet ha biskrivet\nN'eo ket diaes ijinañ neuze pegen a-bouez e c'hell bezañ an dielloù-mañ. Niverellet int bet gant Ti douar Alre ha biskrivet e vint gant rouedad ar gevredigezh. _"__Ha ni a lako an dra-se dindan selaou an dud",_a gloz Daniel Carré.\nHa ma vez kavet ganeoc'h dielloù kozh, e-barzh ur presbital pe el lec'h all, arabat teurel anezho hep ma vijent studiet gant tud a-vicher, dedennus e c'hellont bezañ.